Mbuti Kuti Bazyali Bangu Baciswa? | Bakubusi Balabuzya\nAMUBALE MU Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch English Estonian Ewe Fijian Finnish Fon French Georgian German Greek Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikamba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Pangasinan Persian Polish Portuguese Portuguese (Portugal) Romanian Russian Sepedi Serbian (Cyrillic) Serbian (Roman) Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Turkmen Ukrainian Vietnamese Xhosa Yoruba Zulu\nBakubusi banji tabalibiliki kujatikizya kulanganya bazyali babo. Kayi, inga kucili myaka kuti bazyali babo basike mpobatalika kuciswa-ciswa.\nPele ino mbuti kuti bauso naa banyoko baciswa kamutanakomena? Amulange-lange bakubusi bobilo ibakajisi buyumuyumu.\nCakuluula ca Emmaline\nCakuluula ca Emily\nBamaama baciswa bulwazi bwa Ehlers-Danlos syndrome (EDS), mbuwazi ibutola ciindi cilamfwu alimwi ibucisa bwalo ibulwana manungo, lukanda alimwi ansinga zyabulowa.\nBulwazi oobu tabusilikiki, alimwi buumi bwabamaama bwaindila kunyongana mumyaka iili 10 yainda. Mubwini, ziindi zimwi kudunta kwamoyo kwali kuunka ansi kapati cakuti buumi bwabo bwakali kuba muntenda alimwi zimwi ziindi bakali kumvwa kucisa kapati cakuti tiibakacili kuyanda kuzumanana kupona.\nMebo amukwasyi wangu tuli Bakamboni ba Jehova, alimwi mbungano yesu ilatuumbulizya toonse! Mucikozyanyo, caino-ino musimbi umwi wamusela wangu wakatuma kkaadi kumukwasyi wesu kutwaambila mbwatuyanda alimwi akutusyomezya kuti tulakonzya kulangila lugwasyo lwakwe. Ncibotu kapati kuba amulongwe mbuli yooyu!\nBbaibbele lyandigwasya kapati. Mucikozyanyo, lugwalo lumwi ndondiyandisya ndugwalo lwa Intembauzyo 34:18 ilwaamba kuti: “Jehova ulaafwaafwi abaabo batyompedwe mumoyo.” Alumbi, ndugwalo lwa Bahebrayo 13:6, ilwaamba kuti: “Jehova ngomugwasyi wangu; tandikooyoowa pe.”\nLugwalo oolu lwamamanino lulandigwasya kapati. Ncondilibilika kapati ncakuti bamaama bayakufwa. Ndilabayanda kapati, alimwi ndilalumba kapati akaambo kakuba ambabo buzuba bumwi abumwi. Kapango aako kamu Bbaibbele kandigwasya kuzyiba kuti ndilakonzya kuyuma akaambo kazintu ziboola kumbele, kunyina makani naa zintu nzi.\nPele alimwi kuli cimbi ncondilibilika. Mbocibede, bulwazi bwa EDS mbwamubulowa. Bamaama bakabujana kuli bakaapa, pele mebo ndakabujana kuli bamaama. Mbombubo—Andime ndilibujisi bulwazi bwa EDS. Pele lugwalo lwa Bahebrayo 13:6 lundisyomezya kuti Jehova unooli “mugwasyi wangu” mulubazu oolu alwalo.\nCalino, ndilalumba nzyondijisi lino alimwi akutabikkila maano zyamusyule—naa kulibilika kujatikizya zyakumbele. Ndilakonzya kutyompwa kapati ikuti ndatalika kweezyanisya nzyobatakonzyi kucita bamaama azyeezyo nzyobakali kukonzya kucita kaindi. Bbaibbele lyaamba kuti masunko ngotujana “ngakaindi buyo kaniini alimwi mauba-uba” tweezyanisya abulangizi bwabuumi butamani nokunoonyina kuciswa.—2 Bakorinto 4:17; Ciyubunuzyo 21:1-4.\nNcomweelede kuyeeya: Ncinzi cimugwasya Emmaline kuzilanga kabotu zintu? Mbuti mbomukonzya kuzumanana kuzilanga kabotu zintu ciindi nomujisi mapenzi?\nCiindi nindakacili kucikolo, bataata bakaciswa bulwazi bwakutyompwa. Cakali mbuli kuti bataata bakaunka kumbi ple ndikkala amuntu uumbi buyo. Kuzwa leelyo, bataata baluuside, balayoowa, alimwi akulibilika. Bali mubukkale oobu kwamyaka iili 15 lino. Akaka cilacisa kapati kuusa, nokuba kuti balizyi kuti kunyina kaambo kaya koomoonga kabapa kulimvwa boobo!\nTuli Bakamboni ba Jehova, alimwi bantu mbotuswaangana limwi mumbungano batugwasya kapati. Bakombima balatweetelela alimwi balatumvwisya, alimwi kunyina uupa bataata kulimvwa kuti tabajisi mulimo mumbungano. Kubona bataata mbobaliyumya musunko eeli cindipa kubayanda kapati kwiinda lyoonse.\nNdilabayeeya bataata bakaindi, balo ibatakali kulibilika, batakali kupenga, pele bakakkomene. Ndilimvwa bubi kuti buzuba abuzuba balalwana mumizeezo asinkondo ngobataboni.\nNokuba boobo, bataata balasolekesya kuzibona kabotu zintu. Aciindi cimwi nobakatyompedwe kapati, bataata bakali kusoleka canguzu kulibala Bbaibbele abuzuba, nokuba kuti twakali tupango buyo tusyoonto. Eeci cakabayumya kapati. Pulogilamu eeyi nsyoonto njobakajisi yakabafwutula. Aciindi eeci cakali kuusisya kapati, ndakabayanda kapati bataata.\nNdilaluyanda lugwalo lwa Nehemiya 8:10, ilwaamba kuti: “Lukkomano lwa Jehova ndolumuyumya.” Aaya masimpe. Ciindi nondili kumiswaangano, akutola lubazu cabusungu, ndilakkomana kapati muciindi cakuusa. Ilukkomano oolu lupa kuti buzuba boonse kandilimvwa kabotu. Cikozyanyo cabataata candiyiisya kuti kufwumbwa buyo mapenzi ngondikonzya kujana, Jehova unoondigwasya lyoonse.\nNcomweelede kuyeeya: Ino Emily wakabagwasya buti bausyi ciindi nobakali kuciswa? Ino inga mwamugwasya buti muntu uujisi bulwazi bwakutyompwa?\nCiindi Muzyali Naaciswa\nNcomweelede Kuzyiba Kujatikizya Malwazi Aakunyongana Mumizeezo\nNzila zili fwuka zilakonzya kumugwasya kulwana bulwazi bwakunyongana mumizeezo.\nBbaibbele lyaamba kuti Leza takuyandi kutalulama alimwi ulababikkila maano bantu. Ino eeci inga camugwasya buti?\nNcinzi Bbaibbele Ncolyaamba Kujatikizya Kutyompwa?


Kuzilanga Munzila Iili Kabotu Zintu Nokuba Kuti Uciswa Bulwazi bwa Systemic Scleroderma\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\n“Ndakali kuyandika lugwasyo kutegwa ndicikonzye kubuka akoona. Kweenda cakali kucisa. Tiindakali kucikonzya kunywa musamu akaambo kakuti amoyo kwakalijalide. Ndakazwa zilonda zyatakali kupona alimwi mukuya kwaciindi zyakatalika kuyandalala. Ndakajisi zilonda mwida alimwi ndakaba acilungwida. Tiindakalizyi cakali kucitika. Ndakajisi buyo myaka iili 10.”—Elisa.\nNokuba kuti ulaciswa, Elisa ulakkomana kuyiisya bamwi Bbaibbele\nBBALA lyakuti scleroderma, nkokuti “lukanda luyumu,” ndibbala libelesyegwa kwaamba malwazi ngobaciswa bantu babalilwa ku 2.5 miliyoni nyika yoonse. Musyobo ngobaciswa bana kanji-kanji bwiitwa kuti localized scleroderma, bwalo ibupa kuti lukanda luyume.\nPele Elisa, wakajanwa amusyobo uutegwa systemic scleroderma naakajisi myaka iili 10—bulwazi butajatikizyi buyo lukanda, pele lulajatikizya ambozibeleka zizo zyamukati, kubikkilizya ansa, moyo, mapunga, alimwi amala. Bamadokota bakali kuyeeya kuti musamu ngobakali kumupa wakali kukonzya kuyungizya buumi bwa Elisa amyaka buyo yosanwe. Pele lino kwainda myaka iili 14, alimwi Elisa ucipona. Nokuba kuti uciciswa, Elisa wazumanana kuzilanga munzila iili kabotu zintu mubuumi. Basikulemba Sinsimuka! bakabandika a Elisa kujatikizya bulwazi bwakwe alimwi ambwaacikonzya kuliyumya.\nIno wakazyiba lili kuti ulaciswa?\nNindakajisi myaka iili 9, ndakalicisa kukakokola, alimwi cakali kucisa kapati. Cilonda cakakomena alimwi tiicakali kupona. Nindakapimwa ndakajanika abulwazi bwa systemic scleroderma. Akaambo kakuti ndakali kuyaabwiindila kuciswa, twakali kuyandika kujana dokota wakajisi luzyibo lwakusilika bulwazi oobu.\nSena mwakamujana dokota uuli boobo?\nTwakajana dokota uusilika malwazi aamafwuwa. Wakaambila bazyali bangu kuti balandipa musamu uukonzya kupa kuti bulwazi butafwambaani kundijaya akuti andiza kwainda myaka yosanwe inga ndapona. Bubi bwamusamu ooyu mbwakuti bwakali kuyoopa kuti mubili wangu kautacikonzyi kulwana malwazi. Nokuba malwazi mbuli syini naa kukola akali kukonzya kundijaya.\nPele sena kuli cibi cakacitika?\nPeepe—mucoolwe mpaawa ndicipona! Pele nindakakkwanya myaka iili 12, mucamba mwakatalika kucisa kapati. Mwakali kucisa kwamaminiti aali 30, ziindi zimwi, ziindi zyobilo abuzuba. Mwakali kucisa kapati cakuti ndakali kukwiila.\nIno ncinzi cakali kupa kuti ulimvwe boobo?\nBamadokota bakajana kuti bulowa mbusyoonto kapati akuti moyo wangu wakali kubeleka kapati kutegwa bulowa busike kubongo. Munsondo buyo zisyoonto, ndakalimvwa kabotu akaambo kamusamu ngobakandipa. Pele aciindi eeco ndakatalika kuyeeya kuti kufwumbwa ciindi, cili coonse cakali kukonzya kucitika. Ndakalimvwa kubula nguzu, mbuli kuti kunyina ncondakali kukonzya kucita kujatikizya cakali kundicitikila.\nKwainda myaka iili 14 lino kuzwa nowakajatwa abulwazi oobu. Ino ulimvwa buti mazuba aano?\nAsunu mubili ucicisa alimwi ndilaciswa amalwazi aamwi aajatikizya scleroderma, malwazi mbuli zilonda zyamwida, zilonda zyamumapunga, acilungwida. Nokuba boobo, tandilekeli bulwazi bwangu kundipa kulibilika kapati naa kusowa ciindi kuusa. Ndijisi zintu zimbi zyakucita.\nZintu zili buti?\nNdilaciyanda kudulowiŋa, kusuma zisani akupanga zyakulisakatizya. Mbwaanga ndili Kamboni wa Jehova, ndicita mulimo uuyandika kapati wakuyiisya Bbaibbele. Noliba leelyo nonditacikonzyi kuunka kumaanda aabantu, ndilacikonzya kugwasya Bakamboni bamwi basololela ziiyo zya Bbaibbele kubantu bali mucilawo cesu. Andime buya kuli bantu mbondiyiisya Bbaibbele. Mulimo wakukambauka undipa kupona buumi bujisi mpindu.\nNkaambo nzi ncocita mulimo ooyu nokuba kuti ujisi mapenzi aamwi?\nNdilizyi kuti makani ngondaambila bantu alayandika alimwi alagwasya. Kunze lyaboobo, nondijisi bubi kugwasya bamwi munzila iili boobu, cindipa kukkomana. Cindipa kulimvwa kabotu. Aciindi eeco cisyoonto, ndilaluba akuti ndilicisidwe.\nIno Bbaibbele likugwasya buti kuzilanga kabotu zintu?\nLindiyeezya kuti mapenzi aangu amapenzi aabamwi ngakaindi buyo kasyoonto. Lugwalo lwa Ciyubunuzyo 21:4 lwaamba kuti aciindi cakwe ceelede, Leza “uyoosindula misozi yoonse kumeso aabo, alimwi lufwu talukabi limbi, akwalo koomoka, kulila nokuba kucisa takukabi limbi pe.” Kuyeeya magwalo aali boobu cindigwasya kuyumya lusyomo lwangu mucisyomezyo ca Leza cakuti kumbele kuyoobota, kutali buyo kuli baabo baciswa malwazi aatasilikiki pele kuli boonse.


(trg)="1"> Sena Mulicizi Kulindila ?\n(trg)="2"> SENA mulakonzya kweezeezya ciindi bantu ncibasowa amwaka kabalindila ?\n(trg)="3"> Balalindila mumulongo kuzintoolo naa mumasena munywisilwa mungwimba .\n(trg)="4"> Balalindila kupegwa zyakulya mumasena mozisambalilwa .\n(trg)="5"> Balalindila kutegwa babonane adokotela naa musilisi wamenyo .\n(trg)="6"> Balaalindila mabbaasi alimwi azitima .\n(trg)="7"> Ee , ciindi cinji kapati mubuumi bwamuntu ncakulindila zintu kuti zicitike .\n(trg)="8"> Kweelanaa kweezeezya kwakacitwa , bana German balikke balasowa mawoola aasika ku 4,700,000,000 amwaka kabalindila akaambo kakusinkilana kwamyootokala mumigwagwa !\n(trg)="9"> Umwi muntu wakajana kuti mweelwe wamawoola oyo uleelana amazuba abuumi bwabantu bali 7,000 .\n(trg)="10"> Kulindila kulakonzya kutyompya kapati .\n(trg)="11"> Mazubaano kulibonya kuti kunyina ciindi cakucita zintu zyoonse nzyotuyanda alimwi notuyeeya zintu eezyo nzyotweelede kuti katucita cilakonzya kupa kuti kulindila cituyumine .\n(trg)="12"> Imulembi wazina lya Alexander Rose cimwi ciindi wakaamba kuti : “ Icisela camapenzi amubuumi ncakulindila . ”\n(trg)="13"> Haazibwene mubweendelezi bwamfwulumende muna Amelika wazina lya Benjamin Franklin wakabona kuti kulindila kulakonzya kudula kapati .\n(trg)="14"> Imyaka yiinda ku 250 yainda , wakaamba kuti : “ Ciindi ndwija lwamubwa . ”\n(trg)="15"> Nkakaambo kaako basimakwebo balasoleka kujana nzila zitasowi ciindi nobali mukubeleka .\n(trg)="16"> Ikuti zintu zinji kazibambwa muciindi cisyoonto buyo , nkokuti ayalo mpindu iijanwa inooli nji kapati .\n(trg)="17"> Basimakwebo babelekela buleya balasoleka kwiifwambaanya milimo yabo mbuli yakubamba cakulya , yamubbanga iikonzya kucitwa kumbali abbanga kakunyina kuzwa mumootokala alimwi amilimo imbi buyo — nkaambo balizi kuti kukkomanisya basikuula kulabikkilizyaa kucesya ciindi ncobasowa kabalindila .\n(trg)="18"> Kunyonyoona Buumi Bwesu\n(trg)="19"> Sikweema umwi muna Amelika wamumwaanda wamyaka wa 19 wazina lya Ralph Waldo Emerson wakatongooka kuti : “ Bwavwulisya kaka buumi bwabantu bunyonyooka akaambo kakulindila ! ”\n(trg)="20"> Lino - lino aawa , imulembi wazina lya Lance Morrow wakatongooka kujatikizya mbokucima akulemya kuboola akaambo kakulindila .\n(trg)="21"> Pele alimwi wakaamba “ zyapenzi likatazizye kapati lyakulindila . ”\n(trg)="22"> Ino ncecinzi eeco ?\n(trg)="23"> “ Ikuziba kuti ciindi ncintu ciyandika kapati kumuntu umwi aumwi , icibeela cimwi cabuumi bwamuntu cili mukusowekela limwi . ”\n(trg)="24"> Cilausisya kapati , pele mbobwini .\n(trg)="25"> Iciindi cisoweka mukulindila cisowekela limwi .\n(trg)="26"> Ee , ibuumi nobwatali bufwaafwi boobu , ikulindila nokwatali kulibilikwa kapati boobu .\n(trg)="27"> Pele ciindi ncifwaafwi .\n(trg)="28"> Izyuulu zyamyaka zyainda , sintembauzyo wamu Bbaibbele wakaamba kuti : “ Myaka yabuumi bwesu ili makumi aali musanu aabili , na tuli basinguzu ambweni ilasika kumakumi aali musanu aatatu ; pele bunji bwayo makatazyo buyo amapenzi , nkaambo ilafwamba kumana , nkabela tulauluka . ”\n(trg)="29"> Kufwumbwa naa nkuli nkotukkede alimwi naa ndiswe bani , ibuumi bwesu — mazuba , mawoola alimwi amaminiti ngotujisi kuzwa ciindi ncotwazyalwa ajisi kale magolelo .\n(trg)="30"> Nokuba boobo , tatukonzyi kweeleba bukkale bumwi butusinikizya kusowa ciindi cesu eco ciyandisi katulindila bantu naa zintu zimwi .\n(trg)="31"> Kwiiya Kulindila\n(trg)="32"> Bunji bwesu twakatanta kale mootokala weenzegwaa namutekenya wakali kuyaabuzumanana kusola kwiinda mootokala uuli ambele lyakwe .\n(trg)="33"> Kanjikanji inga kunyina buyaa ncafwambaanina pe — namutekenya inga katajisi acipangano ciyandika kufwaambaanina .\n(trg)="34"> Nokuba boobo , takonzyi kwiile kulekela namutekenya uumbi kuti kali kumbele lyakwe .\n(trg)="35"> Ikutakkazika moyo kwakwe kutondezya kuti tanaakaiya kulindila pe .\n(trg)="36"> Ikwiiya ?\n(trg)="37"> Ee , ikuciziba kulindila nciiyo ciyandika kwiiya buya .\n(trg)="38"> Kunyina wakazyalwa kacizi kale kulindila pe .\n(trg)="39"> Ibana bavwanda balo bayanda kulanganizigwa mpoonya - mpoonya ikuti naa bafwa nzala alimwi naa kuli cimwi cabakatazya .\n(trg)="40"> Pele mbobayaabukomena balatalika kuziba kuti ziindi zimwi beelede kulindila zintu nzyobayanda .\n(trg)="41"> Inzya , mbwaanga kulindila ncintu citakonzyi kweelebwa mubuumi bwabantu , kukkazika moyo mukulindila citondezya kuti muntu oyo ulisimide .\n(trg)="42"> Nokuba boobo , kuli ziindi zimwi kulindila nokutayandiki .\n(trg)="43"> Iciindi mulumi uucili mwana - mwana natola mukaintu wakwe kucibbadela cakufwambaana akaambo kakuti uyanda kutumbuka , kubinda kwakwe mukucita zintu kutegwa kuli buyo kabotu .\n(trg)="44"> Ibaangelo ibakabinzya Loti kuti azwe mumunzi wa Sodoma tiibakalibambilide kulindila Loti naakali kuwayawaya .\n(trg)="45"> Lunyonyooko lwakali afwaafwi kapati , alimwi Loti amukwasyi wakwe bakali muntenda .\n(trg)="46"> Pele kanjikanji , ibantu inga tabali muntenda pe nobasungilizigwa kulindila .\n(trg)="47"> Izintu nozili boobo , inga cainda kubota ikuti naa umwi aumwi waiya kukkazika moyo nokuba kuti kulindila inga kwaba akaambo kakutabaa luzibo lukkwene kuli umwi naa nkaambo kakutayanda kucita cintu eeco .\n(trg)="48"> Nokuba boobo , cilakonzya kuuba - uba kukkazika moyo ikuti bantu boonse nobalicizi kucibelesya munzila iigwasya ciindi ncobajisi nolindila .\n(trg)="49"> Ikabbokesi kali apeeji 5 kalijisi nzila zikonzya kugwasya kutegwa kulindila kutabi kwakuliyumya buyo pe , pele kulaampindu .\n(trg)="50"> Tulakonzya kwaamba kuti muuya wakubinda ulakonzya kuletela muntu kulisumpula , akulimvwa kuti ngwalupati - pati , alimwi uuteelede kusowelwa ciindi kalindila .\n(trg)="51"> Kumuntu uli woonse uulaaciimo cili boobo , weelede kulanga - langa majwi ajanika mu Bbaibbele aakuti : “ Kukazika moyo nkubotu kwiinda kulisumpula . ”\n(trg)="52"> Ikulisumpula mbulema bupati kumuntu , alimwi kasimpi kamu Bbaibbele kaamba kuti : “ Kufumbwa uulisumpula ulasesemya Jehova . ”\n(trg)="53"> Kwiiya kukkazika moyo — akulindila kuyandika kulilingula tobeni alimwi ambotuyanzanaa bantu mbotukkede limwi .\n(trg)="54"> Kukkazika Moyo Kuyoolumbulwa\n(trg)="55"> Kulindila kulakonzya kuuba - uba ikuti naa tuli masimpe kuti ncotulindila cilaakaambo nkocamukila alimwi akuti katuli masimpe kuti cilaboola ncobeni .\n(trg)="56"> Mukaambo aaka , ncibotu kuba masimpe kuti bakombi ba Leza beni - beni boonse bali mukulindila kuzuzikizigwa kwazisyomezyo zyakwe zibotu zijanika mu Bbaibbele .\n(trg)="57"> Mucikozyanyo , muntembauzyo yakasololelwaa Leza twaambilwa kuti : “ Balulami bayookona nyika , bayookala alinjiyo lyoonse . ”\n(trg)="58"> Cisyomezyo eci cakaindululwaa mwaapostolo Johane naakalemba kuti : “ Pele oyo uucita makanze aa - Taata ulakalilila kukabe kutamani . ”\n(trg)="59"> Cilisalede , ikuti katuyanda kupona kukabe kutamani , kulindila takukatubedi penzi pati pe .\n(trg)="60"> Pele lino tatuponi buumi butamani pe .\n(trg)="61"> Sena ncamaanu kwaamba zyabuumi butamani ?\n(trg)="62"> Kamutaninga ingula , amuyeeye buyo kuti Leza wakalenga bazyali besu bakusaanguna kabajisi bulangizi bwakupona kukabe kutamani .\n(trg)="63"> Pele akaambo kakuti bakabisya , bakabusowa bulangizi bwabo oobu alimwi abwabana babo kubikkilizyaa ndiswe .\n(trg)="64"> Nokuba boobo , mbobakabisyila buyo , ndilyonya Leza wakaambilizya makanzaakwe aakucinca zintu zyakeelede kucitika akaambo kakutamvwa kwabo .\n(trg)="65"> Wakasyomezya kuti kwakali kuzyooboola “ lunyungu , ” walo wakazikuba Jesu Kristo . — Matalikilo 3 : 15 ; Ba - Roma 5 : 18 .\n(trg)="66"> Cili kuli umwi aumwi wesu kusala naa tulayanda kuyoogwasigwaa kuzuzikizigwa kwazisyomezyo zyakwe naa pe .\n(trg)="67"> Kutegwa tucite obo tweelede kukkazika moyo .\n(trg)="68"> Kutegwa litugwasye kwiiya kukkazika moyo kuli boobu , Ibbaibbele litukulwaizya kuzinzibala kuyeeya cikozyanyo camulimi .\n(trg)="69"> Ulasyanga mbuto alimwi weelede kulindila cakukkazika moyo akucita mbuli mbwakonzya kutegwa akwabilile zisyango zyakwe kusikila ciindi cakutebula .\n(trg)="70"> Eelyo kukkazika moyo kwakwe kulalumbulwa , lino ulatebula micelo njaakalilimina .\n(trg)="71"> Imwaapostolo Paulo wakaamba zyamusyobo umbi wakukkazika moyo .\n(trg)="72"> Utuyeezya baalumi abanakazi basyomeka bamumazubaa kaindi .\n(trg)="73"> Bakali kulindila kuzuzikizigwa kwamakanze aa Leza , pele bakeelede kulindila ciindi ncaakabikkide Leza .\n(trg)="74"> Paulo utukulwaizya kwiiya cikozyanyo cabo , “ bayookona Leza nzyaakasyomezya kwiindila mukusyoma akukkazika moyo kwabo . ” — Bahibulu 6 : 11 , 12 , Ci .\n(trg)="75"> Ee , kulindila ncintu citakonzyi kweelebwa mubuumi bwamuntu .\n(trg)="76"> Pele taceelede kuba cintu cituletela mapenzi lyoonse pe .\n(trg)="77"> Kuli baabo balindila kuzuzikizyigwa kwazisyomezyo zya Leza , kulindila kulakonzya kubaletela lukkomano .\n(trg)="78"> Balakonzya kucibelesya ciindi cakulindila kuba cakuyumya cilongwe cabo a Leza alimwi akucita milimo itondezya lusyomo lwabo .\n(trg)="79"> Alimwi kwiinda mumupailo , kwiiya alimwi akuzinzibala kuyeeya , balakonzya kusinizya kuti zyoonse Leza nzyaakasyomezya ziyoocitika aciindi ncasalide mwini .\n(trg)="80"> Kabbokesi / [ Zifwanikiso izili apeeji 5 ]\n(trg)="81"> AMULICESYE PENZI LYA KULINDILA !\n(trg)="82"> Amulibambilile limwi !\n(trg)="83"> Ikuti kamuzi kuti muyooyandika kulindila , amulibambile zyakubala , kulemba , kusuma naa kucita mulimo umwi ugwasya .\n(trg)="84"> Amucibelesye ciindi eeci kuzinzibala kuyeeya , cintu cimwi ciyaabukatazya munyika eeyi bantu mobacita zintu cakubindaana .\n(trg)="85"> Amubikke zimwi zyakubala afwaafwi aluwaile ikuti naa ngomwali kwaambaula limwi wamwaambila kuti mulindile ; mumaminiti buyo aali osanwe antela ali kkumi , mulakonzya kubala mapeeji manji .\n(trg)="86"> Ikuti kamuli banji nomulindila , amucibelesye ciindi eeci kuti kakukonzyeka kutalisya mibandi abamwi akubandikilana twaambo tuyaka ambabo .\n(trg)="87"> Amube abbuku lyakulembela naa lyakubala mumootokala wanu ndyomunga mwabelesya ikuti kwaba kulindila nkomwatali kuyeeyela .\n(trg)="88"> Amufwunye , amupumune naa kupaila .\n(trg)="89"> KUZWIDILILA KULINDILA KANJIKANJI KUYEEME MBOMUZILANGA ZINTU ALIMWI AKUZIYEEYELA LIMWI .\n(trg)="2"> “ Leza wabukakatilo abukombelezyo amupe bujatano bwacinkaminwe mbuli Kristo Jesu . ” — BA - ROMA 15 : 5 .\n(trg)="3"> Mbuti buumi bwamuntu mbobunga bwanyonganizigwaa mizeezo yakwe mwini ?\n(trg)="4"> IMIZEEZO njotujisi kujatikizya zintu ilabujatikizya kapati buumi .\n(trg)="5"> Ikuzyuubya - ubya naa kuzibikkila maanu , ciimo cakukazyanya naa cakubelekelaamwi , ikutongooka naa ikulumba kulakonzya kweendelezya muntu kujatikizya mbwalanganya zintu alimwi ambobamubona bantu bambi .\n(trg)="6"> Ikuti muntu kazilanga kabotu zintu , ulakonzya kakkomene nomuba mubukkale bukatazya kapati .\n(trg)="7"> Kumuntu uuzilanga bubi zintu , kunyina cintu ciluleme kulinguwe neliba leelyo nobuli kabotu buumi ikuti naa bwalangwa munzila iigwasya .\n(trg)="8"> Ino mbuti muntu mbwaiya kubaa mizeezo njajisi ?\n(trg)="9"> Imizeezo , ibe mibi naa mibotu ilakonzya kuyiigwa .\n(trg)="10"> Mubwini yeelede kuyiigwa buya .\n(trg)="11"> Kalyaamba mwana uucili muvwanda , ibbuku litegwa Collier’s Encyclopedia lyaamba kuti : “ Imizeezo mwana muvwanda njabaanjiyo mukuya kwaciindi weelede kwiijana naa kwiiyiya mbubwenya buyo mbwayelede kwiiya mwaambo naa mulimo umwi . ”\n(trg)="12"> Ino mizeezo twiiyiya buti ?\n(trg)="13"> Nokuba kuti nzinji zintu zijatikizidwe , busena nkotukkede alimwi abalongwe besu zijisi nguzu kwiinda .


CINZI ALIMWI CILIKULI CISUBWIDO\nUmwi sicikolo mbabukila nkubweza ntobolo watalika kudubula cakutasalaula akujaya bamwi basicikilo mbakali kwiiya aabo. Umwi muntu nakatandwa ancito, mpakali kubeleka kutondezya kutabotelwa mukutandwa ncito, wakabweza ntobolo akudubula mupati wa ncito akumujaya mpoona. Umwi mukaintu waka bika bana bakwe bobilo mucimbayambaya cakwe akucitonkela mulwizi akujaya bana.\nMumasi ataleli ku abili munyika muno, kuli kujayana kutola cilawo, nkaambo kakwandaana misyobo na ziinga. Kwimpana kwa myaka minji akati ka misyobo nkekaambo nke balwanina. Balombwana, bakaintu, bakubusi alimwi abana bavwanda balajaigwa calunya akucitwa azimwi zintu ziteelede kucitwa kumuntu.\nKupa cisubulo calufu kubantu basilunya mbuli baaba, bantu banji baamba kuti cililubide. Kuli bantu baamba cantangalala kuti, kujaya muntu mujayi cililubide alimwi ndunya "Ntu nsiya-nsiya twabatakondwi." Balabuzyanya kuti, sena bajayi mbuli baaba tabakonzyi kufutulwa?\nNinzilanzi iluleme yakujaya zigwebenga? Bamwi baamba kuti kubelesya cuuno camalaiti (electric chair) na indonga ya ncefu (poison). Bamwi baamba kuti kwaanzikwa (hanging) muntu ulafwambaana kufwa.\nPele kukukazyanya kwa kumvwida luse kucisubulo ca lufu, kulinzila yomwe banji njobatalanganyi. Taakwe uupa muzeezo wakuti zigwebenga ezi zijaya, ezyo zi kosola maumi aabenzinyina, kaba abbadelela kwinda muku penzegwa aku tundululwa kusika ku lufu. Kunyina naaba omwe, waamba kuti zigwebenga ezi kazi umpwa mumulilo kusikila kulufu.\nBunji bwaba syoma muli Klistu bayeyela kuti Taata wesu wa kujulu uya kupa cisubulo cicisa kwiinda ceeci.\nBasizibi, baamba kuti, kabapezyegwa kutegwa babbadelele zibi zyabo. Bamana baamba kuti cisubulo ca mwami Leza taceeli. na nkupya mulilo caamba kuti muntu uya kupya mulilo utazimi kukabe kutamani. Ncizi cicitika kubabisyi? Hena bulumbu bwabo bunjilana buti aluyando lwa Leza, mubetesi siluse? Atulange bwinguzi bwa Bbaibbele.\n1.\tKUTYOMPOKEZEGWA KWA JESU KWAMAMANINO\nKwamyaka yainda ili zyuulu zyosanwe a cuulu comwe (6000 years) Leza ulakombelezya balombwana a bakaintu:\n"Mbubonya mbundi muumi, mbwaamba MWAMI, Nsiyandi abuniini kuti sizibi afwe pe, ndayanda kuti aleke bubi bwanzila zyakwe akulijanina buumi." - Ezekieli 33:11.\nCicinkano citutondezya Leza mbwayanda kufutula sizibi. Ciindi Jesu nakalila acicingano, "Taata, ubajatile, nkaambo tabezi ncobacita," Wakatondezya makanze aakucisa kwa moyo wakwe (Luka 23:34). Muciindi buyo cisyoonto Jesu wakakosoka alimwi, bamwi bakasyoma kuti, wakafwa akambo kakutyompwa (Johane 19:30, 34).\nNokuba kuti luyando lupati lwa Leza lwakatondezegwa, bantu banji takabooli kuli Jesu.\nKuti cinyonyono cizumanane kulela munyika, mapenzi a muntu ana kuya kuvula. Cinyonyono cileelede kujaigwa.\nIno Leza ujisi muzeezo nzi wakugusya cinyonyoono munyika?\n"Buzuba bwa Jehova bulasika... ijulu liyooindilila acamuzuzumina mupati; azintu zyoonse ziyaku jaigwa amulilo, ayalo NYIKA AZINTU ZYOONSE ZILI MULINJIYO ZIYOOPYA." - 2 Pita 3:10.\nLeza kumamanino uya ku isalazya nyika kuzwa ku bubi aku manizya cinyonyono. Kuli baabo bazumanana kujatilila ku cinyonyoono baya kufwidilila ciindi Mwami akujaya cinyonyoono a mulilo. Mulilo wakabambilwa Diabulosi (Devil), abangele bakwe, a cinyonyoono, munyika yesu. Nkuusa kupati buti ciindi Jesu nabona bantu mbaakafwida aciciinkano kabapya mulilo.\n2.\tNKULI ALIMWI NDILILI CISUBWIDO CABASIZIBI NO CIYA KUPYA?\nKwimpana amizeezo ya Bantu banji, Leza tajisi cilawo camulilo uuyaka citegwa "gehena" ooko babisyi nko baunka ni bafwa. Cisubwido cabasizibi ciya kuba anyika aano ciindi inyika neyiyakusandulwa kuba iziba lya mulilo. Leza ucilindila kuti ape cisubulo kuli basizibi kusika kulubeta lwamamanino myaka ili cuulu comwe (1000 years) yakumana (Cizubuluzyo 20:9-15).\n"Leza ulizi kuvuna bamukomba kumasunko, akulindila ciindi cakusubula basizibi KUBUZUBA BWALUBETA." - 2 Pita 2:9.\nAlimwi uya kwisalazya nyika eyi amulilo.\n"Eno ijulu anyika zyayobwedwa mulilo, ZILINDILILA BUZUBA BWA LUBETA, aku nyonyoonwa kwa bantu batakondwi." - 2 Pita 3:7.\nTabuli bubambe bwa Leza kuti muntu akajaigwe a mulilo. Pesi nakuti bantu bakakilwa kuli tantamuna kuzwa kuli satani kwiinda mukujatilila kuzinyonyoono zyabo, baya kutambula cisubulo nkaambo kakulisalila kwabo.\n"Lino uzoo ambila abo bali kulumwensi cakwe kuti, "Amuzwe kulindime, inywe nomutukidwe, munjile mumulilo uutamani WAKABAMBILWA DIABOLOSI A BANGELO BAKWE." - Mateyo 25:41.\nKwendelana a Jesu, ndilili gehena noyiya kupya?\n"Mbuli insaku mbuzibungwa akutentwa mumulilo, mbubonya obo mbukuzooba KUMAMANINO ACIINDI. Mwana a-muntu uzootuma baangelo bakwe, kuti bazoobunge zintu zyoonse zyamu - Bwami bwakwe zilebya, abalo bacita ziteelede, NKABELA BA ZOOBASOWELA MUBBIBI LYA MULILO, OKO KUZOOBA KULILA AKULUMA TWINO" - MATEYO 13:40-42.\nInsaku, basimucita zibi, taba umpwi mumulilo kusikila kumamanino a nyika.\nEci cisubulo kacitana pegwa, nyika yonse ilelede ku syomezegwa kuti Leza ulapa bulumbu bweelede kumuntu oonse. Mbuli mnbo ca pandululwa muciiyo 22, mukulwana kupati kuliko akati ka Klistu a Satani, Satani wali kusola kutondezya kuti inzila ya cinyoonyono ne nzila mbotu; Klistu wali kutondezya kuti inzila ya kuteelela nje nzila iipa bunkutwe mubuumi.\nKumamanino a myaka iili cuulu comwe, ooku kutondezegwa kuya kumana mukusubulwa kwa Satani, bangele bakwe, alimwi aba sizibi. Mabbuku aabumboni akujulwa ayo aatondezya milimo yamuntu omwe-omwe njaakacita, Leza uya kuwala Satani, lufu, alimwi a cuumbwe, ababo boonse abo mazina abo "aatakajanika mubbuku lya buumi... mumulilo" (Cizubuluzyo 20:14-15). Kwendelana a vesi iitobela, Cizubuluzyo 21:1, Leza akumana kusalazya nyika ya cinyonyoono amulilo, Uyo lenga "julu lipya a nyika mpya."\n3. CISUBWIDO CABASIZI CIYA KUPYA CIINDI CILAMFU BUTI?\nBunji bwabakondwa balazumina busanduluzi bwaamba kuti cisubwido cabasizibi ciya kupya kukabe kutamani eeci caamba kuti bayakusubulwa kukabe kutamani. Atualangisisye mangwalo asandulula Leza mbwaya kweendelezya cinyonyoono a sicinyonyoono.\n"Nkabela uyoosubula aabo batamuzi Leza akutaswiilila makani Mabotu aa-Mwami wesu Jesu. Aba BAYOOBETEKELWA LUNYONYOOKO LUTAMANI kuzwa kubusyu bwa-mwami akubulemu bwanguzu zyakwe." - 2 Ba Tesalonika 1:8, 9.\nAtubone kwamba kuti: "Kujaigwa kutamani" taceelene a "Kutundululwa kutamani" caamba lufu lutamani. Bulumbu ndufu lutamani. Petro wakaamba buzuba bwalubeta alimwi "akujaigwa kwabasizibi" (2 Pita 3:7).\nMumajwi a Jesu, "Muuya alimwi a mubili" ziyoojailwa mu Gehena (Matayo 10:28). Mumulumbe wakwe atala a cilundu, Jesu wakaamba akumanikila kwa mulyango "utola ku buumi," alimwi nzila impati iitola kukunyonyooka" (Mateyo 7:13, 14).\nMuli Johane 3:16 Jesu usandulula Leza "mbwakapa mwanaakwe simuzyalwa alike," kuti kuli baabo basyoma mulinguwe, "batafwidilili pele babe abuumi butamani." Jesu ulapa kwaandaanya kwa bulumbu bobilo: buumi butamani na kunyonyooka - kutali kupya kutamani. Atumanizye akwaamba kuti gehena uyakumana; ciindi basizibi bakumaniina kufwa boonse.\nCantangalala mangwalo alatwambila kuti basizibi baya kufwa. "Basizibi bayonyonyooka" (Intembauzyo 37:28). "Bayakufwidilila" (2 Petro 2:12), "Bayomana mbuli busi" (Intembauzyo 37:20). Mulilo uyoobacita mulota (Malaki 4:1-3). "Nkaambo cakuvola cazibi ndufu," kutali buumi buteeli mu cisubwido camulilo; "pele caabilo ca Leza mbuumi butamani" (Ba-Roma 6:23).\nKaambo kenikeni kacisubulo camamanino mu cisubwido camulilo, nkugusya cinyonyoono munyika yoonse, kutali ku kwabilila cibi kukabe kutamani.\nTacili cubauba kuyeeya kuti Klistu siluse wakalila ciindi nakalanga munzi wa Jerusalemu mbuwakali kuzoonyonyaulwa, wakalekela bantu bakamujaya kakunyina a mulandu. Inga ulacikonzya kulangilizya basizibi kabapengana mucisubwido kukabe kutamani.\nBwini bwini cisubwido cabasizibi cilaamamanino. Kumamanino amyaka icuulu comwe (1000 years), Leza uya kwaangula mulilo kuzwa kujulu mbuli imvula kuzoojaya Diabulosi, bangele bakwe, alimwi abasizibi bajatilide kuzinyonyoono zyabo. "Mulilo" wakaseluka "kuzwa kujulu," wakabaumpa (Cizubuluzyo 20:9).\nMumajwi a Jesu, ooyu mulilo "tuuzimiki" (Mateyo 3:12). Taaku nobaba bantu bakaiisigwa kuzima mulilo baya kukonzya kuzima mulilo ooyu, kusikila ukamanizye kuumpa zyoonse zyelede kupya. Leza usyomenzya kuti, mulilo ooyu wakumana kuumpa akusalazya, nceciindi naya kulenga "Nyika Impya," mwalo omo "mapenzi mwaya kulubwa;" alimwi "amajwi akulila na akupenga takamvugwi limbi" (Isaya 65:16-19).\nBuyakuba buzuba bulibuti sena! Kufumbwa ceeco cileta kupenga mumoyo ciyomana. Leza naya kugusya zilonda zya cinyonyoono mumoyo omwe - omwe, alimwi lukomano lwesu luno maninide.\n4. "KUTAMANI" MU MANGWALO\nMuli Mateyo 25:41 Jesu waamba "Mumulilo uutamani ngwa bambilide Diabolosi abaangelo bakwe." Sena "uutamani na uuteeli" caamba kuti mulilo wamu cisubwido uya kuumpa lyoonse lyoonse?\nJuda 7 Sodoma a-Gomora yakabikwa kuti ibe "citondezyo cakupenga kwa baabo bati kasubulwe mulilo uutamani." Bwini bwini tulizi kuti minzi eeyi taicipyi. Pesi mulilo WAKALI uutamani nkambo wakajaya cakumanizya.\nMuli 2 Petro 2:6 amwalo tulabala a mulilo uutamani. Pesi mangwalo aalo alasandulula kuti Leza "wakasinganya minzi ya Sodoma a Gomora akwiumpa kusika lyaba itwe, akwiicita kuti cibe citondezyo kuli baabo batakondwi."Batakondwi ba mu Sodoma a Gomora tabacimvwi kucisa; nkaambo boonse lyakaba itwe. Pesi mulilo waka baumpa waambwa kuti mulilo "uutamani" bulumbu- abujayi bumanide. Kutamani camba cisubulo citamani, kutali kusubulwa kutamani.\nNkambo bbuku lya cizubuluzyo libelesya canguzu, mulaka wa zitondezyo, tumwi tu mpango tatuteelelwi. Mbuli, cipati ca Cizubuluzyo 14:11 caamba abasweekede kuti, "Lino busi bwamapenzi aabo bulasuka lyoonse kukabe kutamani." Eci cimvwika aabe nkupenga kutamani. Ono atulange mangwalo mbwaamba.\nMu Kulonga 21:6 mutwanga ujisi kutwi kudonkwedwe caamba kuti mutwanga ooyu uuyo sebenzela simatwanga aakwe kukabe "kutamani." Mukambo aka "kutamani" kupandulula kuti mutwanga ooyu uuyo sebenzela simatwanga akwe nacipona.\nJona, wakakala mwida lya zenimutende (inswi) kwa mazuba otatwe (Mateyo 12:40), waamba kuti wakali mwida lyanswi "kutamani" (forever) (Jona 2:6). Cakutadonaika mazuba otatwe aa musinze akalibonya nga nkutamani.\nTulangisye notubala mangwalo kuti cimwi ciindi mangwalo abelesya mabala na twaambyo tujisi busanduluzi busisidwe. Busi busuka kuzwa mu bbibi lya mulilo ncitondezyo ca lunyonyooko lutamani. Cizubuluzyo 21:8 caamba kuti Bbibi liyaka mulilo "ndufu lwa bili." Gehena ili amamanino. Basizibi bamaninina kupya; bajaigwa.\n5. NKAAMBO NZI NCOKULI CILAWO CACISUBWIDO?\nKumatalikilo Leza wakalenga inyika iisalala. Kumane kwakanjila cinyonyoono munyika icakaleta kupyopyongana, kusumpwa alimwi alufu. Atwaambe wali mukweendeenda eelyo nojoka mukweendeenda wajana babbi babba banyonyoona lubono lwako mung'anda akusiya zintu zyaalabene buyo ng'anda yoonse. Sena ayebo ola ng'anda ingaulazileka buyo zintu kazyalabene buyo? Peepe inga tonocita boobo. Ulatalika kubambulula kuti zintu zilulame, kulila zyabbigwa, kubambulula zyatyolaulwa, kugusya akusowa nzyotakonzyi kubambulula,kukukula nganda kuti ibe mbuli mboyakabede.\nAwalo Leza mbwanga wacita oobo. Ulabambulula zyoonse zyanyonyoonwa akugusya cinyonyoono munyika, akulenga inyika impya.\nMuzeezo wa Leza wakusalazya nyika amulilo nkubamb nzila yanyika isalala kuti basalala ba kakale. Pesi Leza ulaapenzi lipati nkambo cibi taci nyonganyi buyo bube bwa nyika cakayambukila a Bantu.\nCinyonyoono cakaleta buyumu yumu akati ka Leza a bantu alimwi akati ka muntu a muntunyina. Muntu wazumanana kuba apenzi lya kupenzegwa kwa bana, kujayana, mamambe, aamwi malwazi aa mumuuya. Leza uleelede bumwi buzuba kujaya cibi, nkambo cibi cijaya Bantu. Ipenzi lya Leza ndeli: Mbwanga ula mana bulwazi bwa cibi kuzwa munyika pesi katajayi Bantu boonse bakayambukilwa ancico. Inzila buyo yakali nkulibika cibi amubili Wakwe; Waka zumizya bulwazi bwa cibi kuti bumu jaye acicingano. Nkambo kaako:\n"Kuti twalyaamba zibi zyesu, walo ulasyomeka akululama, ulatulekelela zibi zyesu AKUTUSALAZIZYA ZITALULEME ZYOONSE." - 1 Johane 1:9\nLeza watamba muntu oonse uuyanda kuti aboole ajane lufutuko kuzwa kucinyonyoono. Pesi cityompya buyo nkuti bunji bwa bantu bacijatilide kubulwazi bwa cinyonyoono. Alimwi Leza tasinikizyi bantu kuti basale nzila yabuumi buteeli.\nKuli baabo bakaka nzila yakwe yalufutuko, kumamanino baya kuligwa abulwazi. Kaambo kenikeni ka cisubwido cabasizibi nkaaka:\n"Nindakaita mwakabula kuvuwa, nindakaamba mwakakaka kuswiilila. Mwakacita zintu zibi mumeso aangu akusala zintu zitandibotezyi." - Isaya 65:12.\nKwiinda mukulisalila basizibi baya kulijana kulubazu lwa lufu lutamani.\n6.\tMUULO NZI WAKUSOWEKELWA BUUMI?\nNokuba kuti mangwalo taatuyiisyi kuti mulilo wa mucisubwido cabasizibi\nuleta penzi litamani, pesi tulijisi luzibo lusyoonto akusowekelwa buumi ncintu cibyaabi. Basizibi baya kusowekelwa buumi butamani. Baya kusowekelwa coolwe cakuba a Leza kwa ciindi citeeli. Taaku nobaya kuziba bubotu bwa kuyandwa akuyandana kukabe kutamani.\nCiindi Klistu naakaanzikidwe aaciingano nkaambo kazinyonyoono zyanyika wakatantamunwa kuli Leza nkaambo kazinyonyoono, wakabona bubi bwa kwandanyizigwa a cinyonyoono. Ciyakuba buti kuli basizibi nkaambo balo tabajisi bulangizi bumbi, pele buyo kujaigwa alufu luteeli.\nBaya kufwa alufu lunyina bubuke bwabili. Baya kwibaluka ziindi nibakakaka lwiito lwa Klistu lwa luyando. Kumamanino baya kufugama a mazwi akwaamba kuti Leza mubetesi siluse alimwi aluyando, (Ba-Filipo 2:10, 11).\nCalibonya ncobeni balembi ba mangwalo ncobatusinikizizya kuti tusale nzila ya Klistu. "Tulamukumbila, kuti luzyalo lwa-Leza ndumutambwide lutabi lwabuyo. Nkaambo wati:\n"kuciindi ceelede ndakakuswiilila, akubuzuba bwalufutuko ndakakugwasya." Ndamwaambila, ONO nci ciindi caluse lwa Leza, ONO mbuzuba bwa lufutuko." - 2 Ba-Kolinto 6:1-2.\nTaaku kusowekelwa kwiinda, kwa muntu usala nzila itola kulufu. Kusala kulikumbele a muntu oonse nkooku: Lufu luteeli - caamba kutantamunwa kubusyu bwa Leza, na bweenzinyina buteeli a Klistu eeci cikutya kulaka laka kwa muntu uyanda lufutuko. Sena kusala kwako kulaali? Cilibuti kulindiwe, na wasala kuba a Klistu?


Mbomukonzya Kuzunda Penzi Lyakulimvwa Kutakwabililwa\nNgazi Yamulindizi | No. 1 2016\nAMUBALE MU Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Batak (Toba) Bengali Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikamba Kikaonde Kikongo Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Luganda Luo Luvale Macedonian Macua Malagasy Malay Malayalam Mam Marathi Maya Mixe (North Central) Mongolian Myanmar Nahuatl (Central) Nahuatl (Northern Puebla) Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Ayacucho) Quechua (Bolivia) Romanian Russian Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Vietnamese Wallisian Wolaita Xhosa Yoruba Zapotec (Isthmus) Zulu\nKUNYINA cilibonya mbuli kuti tacijisi lukwabililo kwiinda mwana wazyalwa ino-ino. Notwakazyalwa, lukwabililo lwesu lwakayeeme abazyali besu. Notwakaiya kweenda, twakali kuswaanganya bantu mbotutazyi ibakali kutwiinda kulampa. Bakali kutuyoosya ccita kuti bazyali besu kabali afwaafwi. Pele twakali kulimvwa kukwabililwa ikuti twajatilila kujanza lyabamaama naa bataata.\nNotwakacili bana, kutegwa tujane lukkomano cakayeeme aaluyando alimwi akukulwaizyigwa abazyali besu. Ciindi notwakazyiba kuti balatuyanda, cakatupa kulimvwa kukwabililwa kapati. Nobakatwaambila kuti tucita kabotu, twakakulwaizyigwa kapati alimwi twakayaambele.\nNotwakakomena-komena, balongwe abalo bakali kutupa kulimvwa kukwabililwa. Twakali kuliiba kuba ambabo alimwi eeci cakali kutupa kuti katulimvwa kukwabililwa kucikolo.\nKuyeeya kuli boobu kutondezya buyo mbokubede kubwana. Bakubusi bamwi tabajisi balongwe banji, alimwi bana banji inga tabagwasyigwi abazyali babo. Melissa * wakaamba kuti: “Lyoonse nondibona mikwasyi iikamantene kaicita zintu antoomwe, inga ndilalyaambauzya kuti, ‘Kubota nindakajisi buumi buli boobu nindakacili muniini.’” Ambweni mbomulimvwa oobo andinywe.\nMAPENZI AABOOLA AKAAMBO KAKUTAKOMEZYEGWA KABOTU\nNdiza nomwakali kukomena kunyina nomwakali kusyoma kuti inga mwacita zintu zyamaano. Ambweni taakwe bakali kumuyanda akumukulwaizya. Ambweni muliyeeyede kuti bazyali banu bakali kulwana lyoonse calo cakapa kuti baandaane. Mpoonya mwakali kulipa mulandu. Naa ambweni muzyali umwi wakali kumutundulula kwiinda mumajwi naa mukumupenzya.\nIno ncinzi ncakonzya kucita mwana uulimvwa kutakwabililwa? Bamwi balatalika kubelesya misamu iikola naa kuciindizya kunywa bukoko kabacili bakubusi. Bamwi balanjila mutubunga twazigwebenga kutegwa balimvwe kuti kuli nkobazulilwa. Bakubusi ibalimvwa kutakwabililwa balakonzya kunjila mucisyabo kabatalibambilide, kutegwa bajane muntu uubayanda akubabikkila maano. Pele kanji-kanji zisyabo zili boobo inga nzyakaindi buyo kasyoonto, alimwi ikuti naa zyamana inga cilaindila buya kulimvwa kutakwabililwa.\nNobaba bakubusi bacikonzya kweeleba micito iili boobu balakonzya kukomena kabalimvwa kuti tabakonzyi kucita cintu cilaamaano. Ana wakapandulula kuti: “Ndakalisinizyide kuti tandijisi mulimo, kayi bamaama mbobakali kundaambila ciindi aciindi. Tandiyeeyede buzuba nobakandilumbaizya naa kunditondezya luyando.”\nMbotukomezyegwa takali nkakaambo kalikke katupa kulimvwa kutakwabililwa. Tulakonzya kulimvwa kutakwabililwa ambweni akaambo kakulekana, mapenzi aakubucembele, naa kulibilika akaambo kambotuboneka. Kufwumbwa naa nkaambo nzi, cilakonzya kutupa kutakkomana alimwi akunyonganya cilongwe cesu abamwi. Ino ncinzi ncotukonzya kucita kutegwa tuzunde penzi eeli?\nLEZA ULATUBIKKILA MAANO\nTweelede kuzyiba kuti lugwasyo nkoluli. Toonse tulijisi muntu uukonzya kutugwasya alimwi uuyanda kucita boobo, Leza kumugama.\nOoyu ngomulumbe Leza ngwaakatuma kwiinda mumusinsimi Isaya kuti: “Utalibiliki pe, nkaambo ndime Leza wako. Ndilakuyumya, inzya ndilakugwasya, ncobeni ndinookujatilide ajanza lyangu lyalulyo lyabululami.” (Isaya 41:10, 13) Eelo kaka cilaumbulizya kuyeeya kuti munzila yacikozyanyo Leza uyanda kutujatilila kujanza! Aboobo, tatweelede kulibilika pe.\nMu Bbaibbele tulabala kujatikizya babelesi ba Leza ibakali kulibilika, pele ibakaiya kujatilila Leza kujanza. Hana banyina Samuele, wakali kulimvwa kwaalilwa nkaambo tanaakajisi mwana. Wakali kusampaulwa akaambo kakutazyala. Eeci cakali kumupa kutalya alimwi ziindi zinji wakali kulila. (1 Samuele 1:6, 8) Pele naakapaila kuli Leza camoyo woonse, tanaakacuuside pe.—1 Samuele 1:18.\nZimwi ziindi sintembauzyo Davida awalo wakali kulimvwa kutakwabililwa. Kwamyaka minji, Mwami Saulo wakali kuyanda kumujaya. Ziindi zili mbozibede Davida wakafwutuka, alimwi zimwi ziindi wakali kulimvwa kuti mapenzi aakwe taakamani. (Intembauzyo 55:3-5; 69:1) Nokuba kuti wakajisi mapenzi aaya, wakalemba kuti: “Ndilalandabala akoona muluumuno, mbokunga yebo olikke O Jehova, nduwe uundipa kukkala cakuliiba.”—Intembauzyo 4:8.\nBoonse bobilo Hana alimwi a Davida, bakawaala mapenzi aabo kuli Jehova, alimwi wakabagwasya. (Intembauzyo 55:22) Mbuti mbotukonzya kucita oobo mazuba aano?\nNZILA ZYOTATWE ZIKONZYA KUTUGWASYA KULIMVWA KUKWABILILWA\n1. Amwiiye kusyoma Jehova kali Taata.\nJesu wakatukulwaizya kuti tumuzyibe Usyi, ‘Leza mwini-mwini uuli alikke.’ (Johane 17:3) Mwaapostolo Paulo utusyomezya kuti: “Tali kulamfwu kuli umwi aumwi wesu.” (Milimo 17:27) Jakobo wakalemba kuti: “Amuswene kuli Leza, eelyo awalo ulaswena kulindinywe.”—Jakobo 4:8.\nKuzyiba kuti tujisi Taateesu wakujulu uutuyanda alimwi uutubikkila maano cilatugwasya kuzunda penzi lyakulibilika. Masimpe, cilakonzya kutola ciindi kuba alusyomo luli boobo, pele banji bajana kuti kucita boobo cilagwasya kapati. Ba Caroline bakaamba kuti: “Ciindi Jehova naakaba Taata, ndakaba amuntu ngondakali kukonzya kwaambila mbondilimvwa. Eeci cakandikatalusya kapati.”\nBa Rachel bakaamba kuti: “Jehova ngowakandigwasya kuti kandilimvwa kukwabililwa ciindi bazyali bangu nobakandisiya endikke. Ndakali kukonzya kubandika awalo alimwi akumulomba kuti andigwasye mumapenzi aangu. Alimwi wakandigwasya.” *\n2. Amujane mukwasyi wakumuuya.\nJesu wakayiisya basikwiiya bakwe kubona bamwi kuti mbakwesu abacizyi. Wakabaambila kuti: “Nyoonse muli babunyina.” (Matayo 23:8) Wakali kuyanda kuti basikwiiya bakwe beni-beni kabayandana alimwi akupanga mukwasyi mupati wakumuuya.—Matayo 12:48-50; Johane 13:35.\nMbungano zya Bakamboni ba Jehova zilasolekesya kutondezya luyando alimwi aluumbulizyo lujanika mumukwasyi wini wakumuuya. (Bahebrayo 10:24, 25) Banji bagwasyigwa kapati amiswaangano yambungano nkaambo ili mbuli mafwuta aaponya zilonda zyabo zyamumizeezo.\nBa Eva bakaamba kuti: “Ndakalijisi mulongwe waalubazu mumbungano, walo iwakali kwaamvwisya mapenzi ngondakajisi. Wakali kundiswiilila, kundibalila, alimwi akupaila andime. Wakali kuba masimpe kuti tandili ndelikke. Wakali kundigwasya kubamba twaambo kutegwa ndilemununwe. Ndilalumba kulugwasyo lwakwe, nkaambo ndakatalika kulimvwa kukwabililwa.” Ba Rachel bakayungizya kuti: “Ndakajana ‘bamaama abataata’ mumbungano. Bakandipa kulimvwa kuyandwa alimwi akukwabililwa.”\n3. Amutondezye luyando aluzyalo kuli bamwi.\nKutondezya luyando aluzyalo kuli bamwi kuyumya zilongwe. Jesu wakaamba kuti: “Kupa kulakkomanisya kapati kwiinda kupegwa.” (Milimo 20:35) Cakutadooneka tuyoobona kuti ikuti naa twatondezya luyando kuli bamwi, andiswe tuyootondezyegwa luyando. Jesu wakaambila basikwiiya bakwe kuti: “Amube baabi, abalo bantu bayoomwaabila.”—Luka 6:38.\nKwiinda mukutondezya alimwi akutondezyegwa luyando, tuyoolimvwa kukwabililwa. Mbubwenya Bbaibbele mbolyaamba, “luyando talumani.” (1 Bakorinto 13:8) Ba María bakazumina akwaamba kuti: “Ndilizyi kuti mizeezo imwi iitali kabotu kujatikizya ndime taili yamasimpe pe. Ndilacikonzya kulwana mizeezo eeyi kwiinda mukugwasya bamwi akuluba mapenzi aangu. Lyoonse ndilaakulimvwa kukkutila ikuti ndagwasya bamwi.”\nBANTU BOONSE NOBAYOOKWABILILWA\nNzila nzyotwabandika kale taali maleele aagwasya mpoonya-mpoonya kumana mapenzi. Pele zilakonzya kugwasya kapati. Ba Caroline bakaamba kuti: “Zimwi ziindi ndilalimvwa kutakwabililwa. Pele lino ndilizyi kuti ndilayandika kapati. Ndilizyi kuti Leza ulandibikkila maano, alimwi ndilijisi balongwe banji ibandigwasya kutegwa ndilimvwe kukwabililwa.” Ba Rachel abalo mbobalimvwa oobo. Bakaamba kuti: “Zimwi ziindi ndilaakuusa. Pele ndilijisi bakwesu abacizyi bakumuuya bakonzya kundigwasya kuzilanga munzila yeelede zintu.” Kwiinda zyoonse, ndilijisi Taata ngondikonzya kubandika anguwe buzuba abuzuba. Eeci cilandigwasya kapati.”\nBbaibbele lyaamba kuti kumbele kunooli nyika mpya, mwalo umwi aumwi wesu mwanookwabilidwe\nAlimwi kuli nzila iikonzya kulimanizyila limwi penzi eeli. Bbaibbele lyaamba kuti kumbele kunooli nyika mpya, mwalo umwi aumwi wesu mwanookwabilidwe. Ijwi lya Leza lisyomezya kuti: “Bayookkala umwi aumwi munsi lyamusaansa wakwe amunsi lyamukuyu wakwe, alimwi takukabi muntu naba omwe uuyoobayoosya.” (Mika 4:4) Ciindi eeco kunyina uyootupa kulimvwa kutakwabililwa, alimwi taakwe uyootucisa. Naaba mapenzi aakaindi ‘taakaibalukwi limbi pe.’ (Isaya 65:17, 25) Leza alimwi a Mwanaakwe, Kristo Jesu, bayooleta “bululami bwini-bwini.” Mpoonya kuyooba “luumuno akuliiba mane kukabe kutamani.”—Isaya 32:17.\n^ par. 5 Mazina woonse acincwa.\n^ par. 21 Bakamboni ba Jehova balilibambilide kwiiya Bbaibbele abantu bayanda kuswena kuli Leza kakunyina kubbadela.\nNzyobaamba Ibakali Kulimvwa Kutakwabililwa\n“Ciindi bataata nobakali kukolwa akunyema kapati, bakali kucinca mbobakali kulibonya. Bakali kulibonya mbuli umpe uuyanda kuluma kanyama kakunyina kukeengelela. Mebo ndakali kulimvwa mbuli kabelele kayoowede, akuyuba kutegwa batandiboni. Ndakali kulibilika buzuba abuzuba.”—Ba Caroline kabayeeya zyakali kubacitikila kabacili bana.\n“Ndakali kulimvwa kuti kunyina ngondikonzya kusyoma. Cakali mbuli kuti ndakalisweekede atala amulundu kandikwiilila lugwasyo, pele kwakanyina naba omwe wakali kukonzya kundigwasya, naa kundikwabilila.”—Ba Eva, ibakalekwa caino-ino.\n“Ziindi zinji bataata bakali kundibwentela kabaamba kuti, ‘Toli kabotu. Kunyina uukonzya kukuyanda!’ Kwamyaka minji ndalikusola kuyeeya kuti tandili muntu mubi pe alimwi akuti bamwi balandiyanda. Ndakali kulimvwa mbuli kuti ndili kabwa kapetede mucila mumaulu, lyoonse ndakali kuyandaula lugwasyo, pele tiindakalujana.”—Ba Mark, ibakali kufwubaazyigwa abausyi.\n“Zimwi ziindi ndalanga mukaintu mubotu ndilamukozyanisya amaluba-luba mabotu bantu ngobakonzya kuyanda kuba aangawo mumaanda aabo. Pele mebo ndili mbuli nsaku njobatakonzyi kuyanda bantu.”—Ba María, bakaintu bacili bana-bana ibalwana penzi lyakulimvwa kuba muntu uunyina mpindu.\n“Kandijisi buyo myaka yakuzyalwa iili 12, bazyali bangu bakalongela kucisi cimbi akundisiila mukuli wakulanganya basyoonto bangu basimbi bobilo. Ndakali kulendelelwa kapati. Ndakali kuyanda muntu wakundilanganya alimwi akundilumbaizya. Pele ndakalimvwa mbuli kuti ndasweeka mucisaka cisiya mbi. Nokuba kuti ndakazumanana kuliyumya mubukkale oobu buzuba abuzuba, ndakali kuyanda kujana nzila yakuzwa mumo. Alimwi ndakali kuyanda lukkomano alukwabililo.”—Ba Rachel, ibajisi bazyali bakalongela kucisi cimbi.\nSena Leza Ulandigwasya Kuti naa Ndapaila?\nSena ncobeni Leza ulatulanganya kujatikizya mapenzi eesu?\nMAKANI AAYEEME AMUTWE UULI ACIVWUMBYO Sena Kusyomeka Takucigwasyi?\nMAKANI AAYEEME AMUTWE UULI ACIVWUMBYO Kutasyomeka Mbokumujatikizya\nMAKANI AAYEEME AMUTWE UULI ACIVWUMBYO Ikaambo Kusyomeka Ncokugwasya\nIBBAIBBELE LILAKONZYA KUBACINCA BANTU Kondipa Buyo Mwaka Omwe Waluumuno Alukkomano\nBUSONGO BWAKAINDI IBUGWASYA MAZUBA AANO Mutanoolibiliki\nNcinzi Ncolyaamba Bbaibbele?\nMabala Amusale naa muyanda kukkopa zyakamwaigwa NGAZI YAMULINDIZI No. 1 2016 | Nkaambo Nzi Ncotweelede Kusyomeka?\nNo. 1 2016 | Nkaambo Nzi Ncotweelede Kusyomeka?\nNGAZI YAMULINDIZI No. 1 2016 | Nkaambo Nzi Ncotweelede Kusyomeka?\nSena Mulakonzya Kugwasyigwa Abukombi, Leza, naa Bbaibbele Kutegwa Mulimvwe Kabotu Kujatikizya Buumi Bwanu?


Levitiko 2 IBBAIB63 - Na muntu waletela Jehova cituuzyo - Bible Search\nMilao yazituuzyo zyabusu\n1-Na muntu waletela Jehova cituuzyo cabusu, cituuzyo cakwe cibe cabusu bunante, Atile mafuta alincico akubika tununkilizyo twalibano. 2-Lino acilete kubapaizi, bana ba-Aroni; agwisye inkankamanza yabusu bunante amafuta, atununkilizyo toonse, kuti mupaizi azitente azipaililo, zibe ciibalusyo, cipaizyo citentwa cili abweema bubotu bwakubotezya Jehova. 3-Lino eco cisyeede ciyooba ca-Aroni acabana bakwe: ncecipanzi cisalalisya cazipaizyo zitentelwa Jehova.\n4-Na waleta cituuzyo cabusu ciyokedwe muciko, cibe zinkwa zitakwe bumena zyabusu bunante buvwelene amafuta, na zibunge zitakwe bumena zinanikidwe mafuta. 5Alimwi na cituuzyo cako cabusu ciliyokedwe aciyokelo, cibe cabusu bunante buvwelene amafuta. 6Ucikwamaune akutila mafuta alincico, Ncecipaizyo cabusu. 7Alimwi na cituuzyo cako cabusu cilikangidwe mucikangilo, cibe cabusu bunante amafuta. 8Lino cituuzyo cabusu ncojika azintu ezi, ucilete kuli-Jehova, ucipe mupaizi, acilete kucipaililo. 9-Lino mupaizi agwisye mucituuzyo kapanzi kaciibalusyo, acitente acipaililo, cibe cipaizyo citentwa cili abweema bubotu bwakubotezya Jehova. 10-Lino coonse cisyeede cilaba ca-Aroni acabana bakwe; ncecipaizyo cisalalisya cazipaizyo zitentelwa Jehova.\n11-Kutabi ne ciba comwe akati kazipaizyo zyabusu nzemuletela Jehova cicitidwe abumena, nkaambo tamweelede kutenta bumena nanka buci muzipaizyo zitentelwa Jehova. 12-Zintu ezi, mulakonzya kuzileta kuliJehova zibe cipaizyo cakabalwebalwe, pele kutenta acipaililo kuti kube bweema bubotezya, mutatenti pe. 13-Zipaizyo zyanu zyabusu zyoonse zilungwe munyo; kutabuliki munyo wacizuminano ca-Leza wanu muzipaizyo zyanu zyabusu; muzipaizyo zyanu zyoonse buyo amulunge munyo.\n14-Na waletela Jehova cipaizyo cakabalwebalwe cabusu, eco cipaizyo cakabalwebalwe cibe camakunka matete aamumuunda aatwidwe aayokedwe mumulilo. 15Ubike mafuta alincico, atununkilizyo twalibano, Ncipaizyo cabusu. 16Lino mupaizi atente ciibalusyo ca co: tusu atufuta awoonse musamu walibano, Ncipaizyo citentelwa Jehova.


Kubejelwa Aatalikilwa Buzuba: Ninzi alimwi kulaa mulimo nzi! [CEELEDE KUBALWA: ABA SDA] Print\nKubejelwa Aatalikilwa Buzuba: Ninzi alimwi kulaa mulimo nzi! [CEELEDE KUBALWA: ABA SDA]\nKuvwuntauzya kabotu-kabotu matalikilo aamweengwe Uutalikilwa kupima buzuba, ncintu ciyubununa kakwiina kudonaika kuti imvwiki zyamazubaano, tiizyakali kuzinguluka lyoonse kazijatene kuzwa ku Malengelo pe. Kufumbwa kusendekezya muzeezo wiimpene akasimpe aaka, nkukotamina zilengwa aziyanza zyabantu - akubikkila bumboni bwamasimpe kumbali.\nNinzi Mweengwe Wakutalikila Kupima Buzuba?\nMweengwe uutalikilwa kupima buzuba munyika, mweengwe wakuyeeyela buyo mumutwe uulanduka akataal waanje lwa Pasifiki. Ooyu mweengwe wakaanzwa akubikkwa mumulawo1 mu 1884 kumuswaangano wa Internationalo Meridiani Confarensi ku Washington, D.C.; wakabikkilwa mulimo wakwaandaanya mazuba aayo aajanwa mukkalenda lina Gregory.\nMweengwe wakupimya mazuba munyika, “mweengwe ulaa mulimo wakwaandaanya” mazuba obile aatobelene mukkalenda. Eelyo yebo nokosola mweengwe ooyo, inga waba muntu weendela akataa ziindi zyamazuba obile munzila imwi! Kuti wakosola mweengwe ooyu kotozya kumbo, mpoonya inga waakulijana kuti uli musyule kwa buzuba bomwe, pele kuti wakosola mweengwe ooyu kotozya kusyule nkoozyila, yebo inga wazyokela musyule lyaciindi.”2\nBunji bwaziindi, ooyu Mweengwe Uupima mazuba, uloolokede akutunginizya kwamadigili aali 180°, kawiimpene a mweengwe wa Greenwich uuli ku London, England.3 Ooyu mweengwe tuuli mweengwe uululeme kulandabala pe, nkaambo kuli zintu azimwi zya mapolitikisi zyakweeleba munzila muuyinda, azintu zyamakwebo. Cibaka cakasalilwa mweengwe ooyu, ncibaka citakwe cintu ceebeka, alimwi aawo mpocibede cibaka eeco kunyina acilengwa leza cikonzya kujanwa kacisimpidwe mumundando mowiinda mweengwe ooyo.\nMadigilii aali 180 ngaakasalilwa [Mweengwe wakupimya mazuba Munyika], nkaambo ooyu mweengwe ziindi zinjaanji, wiinda mulwaanje lutakwe nyika akataa lwaanje lwa Pasifiki, kuuyaa kupenauka kutegwa masi aali munsimunsi akonzye kubaa mazuba aayimpene. Aboobo madigilii aali 180 aakasalwa, taakwe ncaayiminina, pele ngaakabelesyegwa kubamba mweengwe waandaanya mazuba aano.4\nMweengwe Wakupimya Mazuba Munyika, ulakonzya kubeda kufumbwa abusena . . . Pele cilainda kubota kuti muntu kali madigilii aali 180° kulaale amweengwe ooyo uukosola mu Greenwich, ku England. Alimwi ncibotu akuti oobu busena kabuvwunikidwe atalaa lwaanjwe lutakwe cintu pele luzwide meenda. Nokuba boobo, lyoonse kuli masena oomo muuyelede kupenauka kutegwa bantu bakkala muzyooko eezyo bakonzye kupima ciindi.5\n"Mweengwe wamadigilii 180° wakasalwa kuba Mweengwe Wakupimya Ciindi Munyika\nnkaambo wiinda mumasena aatakkedwe bantu Akataa Lwaanje lwa Pasifiki.\nWakasalwa mumuswaangano wa Ziindi zya Nyika mu 1884 ku Washington, D.C., ooko zisi zili 26 nkozyaabungene."\n(https://www.timeanddate.com/time/dateline.html, eeci cakazubulwa mu Kaanda kaniini 20, 2017.)\nMweengwe Wakupimya Mazuba Munyika (IDL) mubufwaafwi:\nOoyu mweengwe wamasendekezya buyo, tuuli mweengwe uulibonya masimpe ameso pe.\nOoyu mweengwe wakaanzwa ankamu yabaalumi ku Washington, D.C. mu 1884.\nOoyu mweengwe uli mumutwe wamuntu, tuujatene kucilengwa leza nociba cili buti pe.\nNkaambo kakuti ooyu mweengwe ngwakusendekezya buyo, ulakonzya kusensela ooku nokuba kooku. (Wakasezyegwa ziindi zinjaanji nkaambo kamapolitikisi amakwebo. Tulabandika aakale makani aaya.)\nIno ninzi Mweengwe Uupima Ciindi Kubelesya Zuba-amwezi?\nImweengwe Uupima Ciindi uubelesya Zuba-amwezi ngomweengwe uusimpidwe atalaa nyika eelyo mwezi azuba nozyeendela abusena bomwe, mwezi nuutalibonyi.6 Eeci ncintu cicitika kumatalikilo aakuzinguluka kwa mwezi, alimwi ncintu cikonzya kulangilwa kucitika lyoonse aciindi ceelede. Kuleka mbuli mweengwe wakaanzwa amuntu, ooyu Mweengwe Uupima Ciindi Kubelesya Zuba aMwezi, tuuli mweengwe wakusendekezya pe; ngwamasimpe alimwi uyeeme atalaa kuzunguluka kwa mimuni yamweenya wakujulu eeyo njaakabikka Mwami Yahuwah ku Malengelo.\nAlimwi Elohimu wakati, Akube mimuni mumweenya wakujulu kuti yaandaanye buzuba kuzwa kubusiku; alimwi ibe zitondezyo zyaziindi, aziindi zyamwaka [ziindi zyakukomba7], akutondezya mazuba, amyaka. (Matalikilo 1:14)\nAmumvwisiye kuti Matalikilo taalembedwe kuti...\n"Alimwi Elohimu wakati, Akukabe nkamu yabaalumi (mumyaka 6,000 kuzwa ciindi cino) kuti bakalengelezye mweengwe akusendekezya buyo kufumbwa mizeezo yabo mbwiiyeeyela, kuti ooyo mweengwe ukaandaanye buzuba kuzwa kubusiku; alimwi ibe zitondezyo, zyaziindi zyamwaka [ziindi zyakukomba], akutondezya mazuba, amyaka" pe.\nCintu cipa kuti ooyu Mweengwe Uupima Ciindi Kubelesya Zuba-amwezi ulondoke boobu ncakuti, ooyu mweengwe ulatuzumizya kwaandaanya akataa mazuba kakwiina muntu uunyonganya cintu eeco pe, mbuli (mweengwe Wakusendekezya Kupima mazuba Munyika).8 Eelyo muntu natalikila kubalila Buzuba Butaanzi bwa Mwezi Mupya kuti butalikila kubucedo butobela ciindi zuba amwezi noziimpana akweendela antoomwe, inga nyika yoonse yeendela antoomwe kuleka buyo kubamba mapobwe a Nsabata, pele akubalila mazuba woonse aatobelana munzila iiluleme. Ooku mumajwi amwi, nkokwaamba kuti bantu boonse balaa nyika batalikila buzuba bomwe muciindi comwe mukati kamawoola aali 24.\nIno Ubeleka Munzila nzi Mweengwe Uupima Ciindi Kubelesya Zuba-amwezi?\nEeco ciindi zuba amwezi noziimpana akuzinguluka antoomwe, kumwi mwezi kuutalibonyi, nceciindi eelyo nuutalika mulongo mupya wamazuba aali mumwezi ooyo. Bucedo buya kumbele kusalazya kusikila kwaca mu Buzuba Butaanzi bwa Mwezi Mupya atalaa nyika yoonse mumawoola aali 24. Mpoonya kuzwa waawo, mazuba aali cisambomwe alatobela a Nsabata yabuzuba bwaciloba kumamanino aamvwiki. Nokuba kuti ooyu mweengwe wa Mwami Yahuwah, inga waamba akuti “mweengwe wakubucedo”, ooyu mweengwe ulacinca muzyooko zyaandeene mwezi-amwezi, pele kuti muntu watalikila kubalila mazuba aciindi camwezi kuzwa mu Buzuba Butaanzi bwa Mwezi Mupya, eeco inga cazumizya bantu boonse atalaa nyika kuti batalikile buzuba oobo mumulongo wamawoola aali 24 ngeenya antoomwe. Aboobo cintu citobela ncakuti, kunyina nokuciyandika kubelesya mweengwe wakusendekezya mumizeezo yamuntu pe.\nKuti mapobwe ookwa Taata naakali kubambwa lyoonse akutalubwa alimwi ikkalenda Lyakwe nilyatakasulaikwa, nikwanyina kaambo kakutobela manjezyeezya aabantu aakubamba mweengwe wa IDL.\nMbubuti Mweengwe Uupima Mazuba munyika Yoonse mbuukonzyene a Mweengwe Uupima Ciindi Kubelesya Zuba-amwezi?\n(1a) Hena Mweengwe Uupima mazuba Munyika ulijatene acilengwa leza cikonzya kubonwa ameso na?\nNee peepe. Mweengwe wa IDL mweengwe wakusendekezya buyo 100%, mweengwe wamanjezyeezya uugwalangene akuzelauka ooku akooku.\n(1b) Hena Mweengwe Uupima Ciindi Kubelesya Zuba-amwezi uyeeme kucintu cikonzya kubonwa muzilengwa leza na?\nInzya. Ooyu mweengwe uyeeme kukuzinguluka kwa mimuni yakalengwa akwaanzikwa mumweenya wakujulu (kweendelenya a Matalikilo 1:14).\n(2a) Hena Mweengwe Uupima Mazuba Munyika ulakonzya kusezyegwa amuntu na?\nInzya ncobeni. Bantu bakaselezya mweengwe wa IDL ziindi zinjaanji nkaambo kamapolitikisi amakwebo.\n(2b) Hena Mweengwe Uupima Ciindi Kubelesya Zuba-amwezi ulakonzya kusezyegwa amuntu na?\nNee peepe. Nkaambo kakuti ooyu mweengwe (tuli mweengwe wakabikkwaa muntu), walo weendelezyegwa aamimuni iilengedwe alimwi yaazinkidwe mumweenya wakujulu; tuukonzyi kusezyegwa amuntu pe. Mweengwe Uupima Ciindi Kubelesya Zuba-amwezi weendelezyegwa cigaminina a Taata Yahuwah Lwakwe mwini. Walo kwiinda mubusongo Bwakwe, wakabamba nyika alimwi kwiinda muluzyibo Lwakwe wakaanzika majulu. (Tusimpi 3:19)\n(3a) Nguni wakasendekezya Mweengwe Uupima Mazuba Munyika?\nImweengwe wa IDL wakaanzwa ankamu yabanalumi ku Washington, D.C..\n(3b) Nguni wakalenga Mweengwe Uupima Ciindi Kubelesya Zuba-amwezi?\nImweengwe Uupima Ciindi Kubelesya Zuba-amwezi wakalengwa aa Mwami Yahuwah. Lyoonse ooyu mweengwe, utalikila kumatalikilo aamwezi kwiinda mubweende bwa mimuni yakujulu (kweendelana abulembedwe mu Matalikilo. 1:14).\n(4a) Ino Mweengwe Uupima Mazuba Munyika, wakabambwa lili?\nOoyu mweengwe wa IDL wakabambwa mu 1884.\n(4b) Ino Mweengwe Uupima Ciindi Kubelesya Zuba-amwezi wakabambwa lili?\nImweengwe Uupima Ciindi Kubelesya Zuba-amwezi, wakabikkwa ku Malengelo eelyo zuba amwezi nizyaapegwa mulimo wazyo wakupa mumuni akutondezya ziindi.\nNguuli mweengwe wakupimya ciindi ngoyeeya kuti ulazumizyigwa Kujulu lyoonse?\nMweengwe Uupima Mazuba Munyika Yoonse\nMweengwe Uupima Ciindi Kubelesya Zuba-amwezi\nMweengwe wakusendekezya uugwalangene\nMweengwe wamasimpe, uukonzya kubonwa, weendelezyegwa amimuni yakujulu.\nUlakonzya kusezyegwa abantu (mweengwe wa IDL wakasezyegwa ziindi zinjaanji nkaambo kamapolitikisi a makwebo.)\nTuukonzyi kusezyegwa abantu (Nkaambo Mweengwe Uupima Ciindi Kubelesya Zuba-amwezi utobelezya mimuni yakujulu, tuugumwi maanza aamuntu pe. Ooyu Mweengwe weendelezyegwa aa Taata Yahuwah Lwakwe mwini.)\nWakabambwa ankamu yabaalumi bakabungene ku Washington, D.C.\nWakabikkwa a Mulengi wesu (Mweengwe Uupima Ciindi Kubelesya Zuba-amwezi utalikilwa kumatalikilo aamwezi kwiinda mukuzinguluka kwa mimuni yakujulu, kweendelanya abulembedwe mu Matalikilo. 1:14.)\nWakaanzwa mu 1884\nWakabikkwa ku Malengelo\nAmusinsimuke kamubbatula meso nobantu...\nBantu banjaanji mazubaano, bayaa kusinsimuka akutalika kubona twaambo twakubejelezya akweena kwini ooko kumvwugwa muzikombelo, aboobo bayaa kupiluka kucizuminano camu Bbaibbele. Bayaa kwiibaluka mapobwe ookwa Yahuwah mbwaanooliko lyoonse kukabe kutamani, alimwi bayaa kulisungula akulyaaba kuzyokela kubuumi bwakulisetekanya akubamba kufumbwa cili coonse eeco Mwami ncaakalailila kuti citobelwe. Cintu ciindwa kumbali kanjaanji, nokuba boobo, ncakuti, eelyo kkalenda libelesyegwa kubalila mapobwe mazubaano, ndikkalenda lya kukomba mituni nyaanya. Kuleka buyo ceeco, lilinjilaukene a Mweengwe Uupima Mazuba Munyika Yoonse. Aaka nkaambo kakatazya kumvwisisya kuli baabo balipeekezya kuti basyoma ncobeni mu Mangwalo alikke luzutu. Kuti muntu kazuunyana kulipeekezya kusyoma mangwalo alikke kakunyina kusyoma cimbi9 pele kumwi muntu ooyo kadyaaminina mapobwe aa Mwami Yahuwah kunsaa Mweengwe Uupima Mazuba Munyika Yoonse wakabambwa amuntu, eeco ncintu citaluleme pe. Koima mukwabo aawa uswe ciya kaindi kasyoonto buyo, akwiibaluka cintu eeci. Mbubuti Nsabata a mapobwe aasika ciindi comwe amwaka mbwaanga ayaamina munzila yakupima ciindi eeyo yakabambwa buyo mumyaka yakainda iili 130?\nKuti muntu kazuunyane kulipeekezya kusyoma mangwalo alikke kakunyina kusyoma cimbi pele kumwi muntu ooyo kadyaaminina mapobwe aa Mwami Yahuwah kunsaa Mweengwe Uupima Mazuba Munyika Yoonse wakabambwa amuntu, eeco ncintu citaluleme pe.\nBa SDA a Mweengwe Uupima Mazuba Munyika Yoonse: Kupelengusya Maanu Kwini\nCikombelo ca SDA cakali lelekedwe abuvwubi bwa Kasimpe mu Mangwalo. Cimwi cibeela cakasimpe aako, ncakuti balo balaibaluka ncokuyandikila kubamba buzuba bwa Nsabata akubusetekanya. Cintu cuusisya nokuba boobo ncakuti, ba SDA bakagagambatila kukaka mulumbe wabangele botatwe mubukkwene amumuni uuyungizya kumweka wa Kkalenda lyamu Bbaibbele. Mbokuli boobo, balo bazuunyene kulamatila akusumpula buzuba bwa Mujibelo bujanwa mu kkalenda lina Gregory (kweendelanya amweengwe wakabambwa amuntu wa IDL), kumwi kabacilikankaizya kuti balo Mangwalo alikke ndolusyomo amulimo wabo.\nKulangisya Lwiiyo lwaba SDA\nKuti koli muna SDA, twakukomba kuti wiime aawa akulizeeza masimpe mumoyo wako: Kuti nkondo yamamanino kiili buyo akataa Mujibelo a Nsondo, mbubuti mbocinga caba kuti aayo mazuba ayimpene buyo amweengwe wakaanzwa mu 1884 ankamu yabaalumi ku Washington D.C.?\nBasicikombelo ba SDA balidadanyene kutaminina kuti Mujibelo mbobuzuba bwa Nsabata yamu Bbaibbele akubbodoola kuti Nsondo mbuzuba bwakukomba mituni, pele basinkila meso aabo kubona kasimpe kakuti, ooyo mweengwe wakabambwa amuntu, ncecintu cilikke caandaanya mazuba obile aayo. Balo balizyi kabotu makani aakubamba Nsabata akulubizya kuli mukusumpula buzuba bwakukomba zuba mituni (nsondo), pele tababwene kaambo kali mukulekela manjezyeezya aamuntu kuti abajanine buzuba bwaciloba akubazyibya nobutalika buzuba butobela (kubelesya Mweengwe Uupima Mazuba Munyika Yoonse wakabambwa amuntu). Tee kayi ooko nkuungulwa maanu. Cilikke cintu ciimpene akataa "Caando cokwa Yahuwah" a "Caando ca Munyama" mu lwiiyo lwaba SDA, mweengwe wakabambwa amuntu ooyo uubelesyegwa kubalila mazuba munyika yoonse. Kuti yebo oobala waawa koli muna SDA, twakukomba cakulitolaansi kuti yebo wiime akutalika kulizeeza ncobeni mumoyo wako makani aaya: Kuti nkondo yamamanino kiili nkondo yakulwanina buyo akataa Mujibelo a Nsondo, mbubuti mbokunga mazuba obile aaya kaayimpene buyo kubelesya mweengwe wakabambwa abantu bapona ansi aano ku Washington D.C.? Alimwi kuti Mujibelo kabuli buzuba bwa Nsabata yansiku lini yamu Mangwalo, nkaambo nzi ncobubalilwa akujanwa kubelesya nzila yakabambwa buyo amuntu kaindi kasyoonto mu 1884 kuleka kuzwa ku Malengelo aanyika mbuli Mwami Leza Yahuwah mbwaakalenga?\nKatuyaa Bweenda Basa\nMweengwe Uupima Mazuba Munyika Yoonse wakasezyegwa a akuzelausyigwa ziindi zinjaanji kuzwa niwaabambwa. Kuleka buyo ceeco, awalo mulawo weendelezya mweengwe ooyu10 wakapindaulwa kusikila ziindi zyobile :\nMweengwe wakutalikila buzuba niwaapindululwa ku Alaska mu 1867, akuuntuluzyila kubambulwa kwaacitidwe ku Philippine mu 1844/45 mbuli mbokulembedwe mumalembe aane (1885-1890) ookwa Meyers Konversationslexikons (myweengwe italikilwa ku myeengwe yaba Ferro a Paris) Cakalembwa kuzwa mu: https://www.staff.science.uu.nl/~gent0113/idl/idl_philippines.htm\nKu Philippinesi: Mu 1844, nsumbu ya Philippines (antoomwe a nsumbu zya Mariana, Guam, a Caroline), zyakasotoka akuzimaanya buzuba Bwabili, Nalupale 31 kuzwa mukkalenda lyabo, akutonkela mweengwe wakutalikila buzuba kutozya kujwe lyansumbu yabo. Cintu cakatobela waawo ncakuti, oobo buzuba bwakali kubalilwa kuti mbuzuba Bwasanu kusikila ciindi eeco, lino bwakaba bwa Nsabata yabo, alimwi oobo buzuba bwakali kwaambwa kuti bwakali bwa Nsabata kusikila mumwaka ooyo, lino bwakabalwa kuti ni Nsondo. Ba SDA baku Philippinesi balakazya makani woonse aaya kuti akacitika ncobeni, kumwi kabatwanga akukomba mubuzuba bupya bwa Mujibelo kuti, "Nsabata yesu ni Nsabata ya Cizuminano Cipya."11 Mubwini, lwiiyo lwaba SDA lwaamba kuti aabo babamba buzuba oobo bwakali Mujibelo kusikila mwaka ooyo (lino bwakaitwa kuti Nsondo) bali muntenda yakutambula “caando ca munyama.” Eeci ncintu cizilaisya alimwi citaluleme. Mbubuti muntu uusyomeka kuyandaula kasimpe mbwanga watonkomana kulamatila lwiiyo lutaluleme lwakuti mvwiki ilazinguluka kakwiina kuyozya, kumwi ooyo muntu kabwene bumboni bumutondezya kuti eeco ncintu cabufubafuba alimwi cilipyopyongene.\nKu Alaska: Eelyo cisi ca Amelika nicakaula cooko ca Alaska kuzwa kucisi ca Russia mu 1867, ooyu mweengwe wakubalila ciindi wakasezyelwa kumbo. Aboobo cintu cakatobela ncakuti, cooko ca, Alaska cakatalika kubamba mazuba aa Bwasanu obile kaatobelene.\nEelyo Mulembi wa Cisi ca Amelika William Seward naakasungilizya makani aayo, mfulumende yaku Amelika yakazumizya kuula cooko ca Alaska kuzwa kucisi ca Russia mali aasika $7,200,000, mu Mukubwe Kaangala 9, 1867, mpoonya ndembela yaku Amelika yakaanzikwa mumwezi wa Kavwumbi kaniini 18 mumwaka ngweenya ooyo (oobo buzuba lino bwiitwa kuti Mbuzuba bwa Alaska). Mpeenya aciindi eeco nibakacincana mali akuulana anyika, Mweengwe Wakupimya Mazuba Munyika Yoonse awalo wakapindulwa akusezyelwa kumbo, aboobo cooko ca Alaska cakacinca kuzwa mukubelesya kkalenda lina Juliyasi akutalika kubelesya lina Gregory. Aboobo kubantu bakali kukkala mucooko canyika eeco, buzuba Bwasanu, Kavwumbi Kaniini 6, 1867 bwakatobelwa a Bwasanu, Kavwumbi Kaniini 18, 1867; mazuba obile akatobelana kaaitwa kuti Bwasanu nkaambo kakutonkela mweengwe wakupimya mazuba kumbo.12\nEeci caambilizya kuti oobo buzuba bwakazyibidwe kuti Mujibelo kusikila ciindi eeco, lino bwakaba Bwasanu, alimwi oobo buzuba bwakazyibidwe kuti ni Nsondo, lino bwakaba Mujibelo. Kolya koyeeya musa; Bantu babamba nsabata Mujibelo baku Alaska mazubaano bakomba mubuzuba bwakali Nsondo mumyaka iili 150 yakainda musyule lyesu. Alimwi nokuba kutwanga kwa Cikombelo ca SDA, akwalo kulikonkede kuti aabo bazumanana kukomba mu Nsondo mbabayootambula caando ca munyama. Mbubuti eeco cintu mbocinga cacitika, kakuli mumyaka iili buyo 150 musyule lyesu, buzuba oobo mbubakali kukomba kuti (Mujibelo) aaba bantu, mubwini oobo bwakali buzuba bwa Nsondo? Ikuba muntu munkutwe wabusongo, ncintu ciyandika akataa bantu bokwa Yahuwah basyoma; pele kuti bazumine kusyaanikizya mapobwe aa Kujulu mukkalenda lyakabambwa amuntu, ooko nkufubaala akuzilaika.\nKu nsumbu zya Samoa a Tokelau: Mu 1892, mweengwe wakupimya mazuba munyika (IDL) wakasezyelwa kumbo lyansumbu zya Samoa. Eeci cakakonzyeka kucitwa kwiinda mukutalika kubamba buzuba bwa Muvwulo, Kunkumuna masamu 4 kuti abe mazuba obile aatobelana. Kakwiindide myaka 119, mu 2011, nsumbu ya Samoa yakasumpya mweengwe wakupimya mazuba kujwe, akugwisyila buzuba bomwe Bwasanu, Nalupale 30 kuzwa mukkalenda lyabo. Nsumbu ya Tokelau, eeyo yakali munsimunsi alimwi iibalilwa kucisi ca New Zealandi, ayalo yakasangana mucilengwa eeco. Buno buzuba, ooyu mweengwe, wiinda akataa nsumbu zya Samoa aya Samoa waku Amelika.\nBunji bwaba SDA aabo bakkala ku Samoa lino bakomba mu Nsondo mpya nkaambo, balo baamba kuti, imvwiki iizinguluka lyoonse kakwiina kulekezya, njilaa mpindu; kwiina buzuba bwakusotoka butakwe mpindu kuti mvwiki kazijatene. Pele, bafwinyina meso kukasimpe kakuti ooku kupinduka kwakacitika mu 2011 kwakali kupilusya buyo nsumbu ya Samoa kumvwiki yakkalenda eelyo ndibakali kutobela musyule lyamwaka wa 1892. Ooku nkuziima ncobeni alimwi ncintu citondezya kufubaala kuli mukutaminina kuti imvwiki yamazubaano yakali kuzinguluka lyoonse kakwiina kulekezya kuzwa ku Malengelo.\nKweendelanya alusyomo lwaba SDA, caando cokwa Yahuwah (kubamba Nsabata yabuzuba bwaciloba) a caando camunyama (Kubamba Nsondo), ncintu comwe buyo munsumbu yaku Samoa. Eeci cilikke, ncecintu ceelede kusunka muna SDA uusyomeka ncobeni kuti alizeeze mpaimvwi mulusyomo lwa Nsabata yamasimpe yamu Bbaibbele.\nNsumbu ya Kwajaleini: Mu 1993, nsumbu ya Kwajalein (imwi akataa nsumbu zya Marshall), ayalo yakamwaya buzuba bwa Mujibelo, Kasangalubwi 21 kuzwa mukkalenda lyayo, akupa kuti mweengwe wakupimya mazuba munyika utonkelwe kujwe. Eeco cakaleta kumvwana akataa nsumbu ya Kwajalein ansumbu zimwi kusikila ciindi eeco zyakalaa mazuba aayimpene.\nKujwe lya nsumbu ya Kiribati: Mu 1995, nsumbu ya Kiribati yakatonkela mweengwe wakupimya mazuba munyika kugama kujwe nkaambo ka “makani aabweendelezi.”13 (Musyule lyaciindi eeco, bulelo bwaku Kiribati bwakalaandudwe akati amweengwe ooyu wakubalila ciindi.)\n“BamaJuuda” Bamazubaano Balazumina kuti Kuli Kaambo\nMubuJuuda bwamazubaano, kuli mizeezo mipati yone14 iijatikizya mweengwe wakutalikila kupima buzuba ooyu:\nUli 90° Kujwe lyamunzi wa Jerusalema\nUli 180° Kujwe lyamunzi wa Jerusalema\nUli akataa Lwaanje lwa Pasifiki: Cibaka ceendelana a Mweengwe Wakupimya Mazuba Munyika Yoonse\nKunyina Mweengwe Wini Wakupimya Mazuba (nkubala buyo kutobelezya bantu bakkala mucooko comwe-comwe)\nNokuba kuti kunyina muntu uusyomeka kuyandaula kasimpe ooyo uunga wayaamina kubantu balipeekezya kuba “BaJuuda” kuti bamugwasye cintu ncobasyoma nociba cili buti, masimpe eeni ngakuti kuli kuzwangana akataa bamayi babaJuuda, alimwi eeco ncecintu citondezya kuti kuli kaambo kapati ncobeni ncobatamvwanini.\nBamatata a Bashinshimi\nIno mbuti kayi Bamatata a Bashinshimi mbubakali kubalila mazuba akupima ciindi? Hena swebo tweelede kusyoma kuti aabo bantu bokwa Yahuwah, bakali kupona kuutaninga sika muyoba, alimwi abamatata/ abashinshimi aabo bakapona kawiindide muyoba, kuti bakali kubelesya mweengwe wamanjezyeezya uupenauka akukosola akataa lwaanje lwa Pasifiki kuti babale mazuba aabo kusikila kumazuba aa Nsabata amapobwe aabupaizi? Ooku nkudyuuma ncobeni. Nkaambo mweengwe uupima aatalikila mazubaano, wakabambwa buyo mu 1884 abantu banyama alimwi wakabambilwa makwebo kuleka kubambilwa bupaizi bwa Bbaibbele.\nBana ba Noah\nAmulizeeze kwakaindi kasyoonto buyo: Eelyo mukwasyi ookwa Noah niwaatalika kukomena akuzyalanisya atalaa nyika kawiindide muyoba, bamwi nibakali kunga bakabweza misinzo kugama kujwe alimwi bamwi kabaya kumbo. Mukuya kwaciindi, eezi nkamu zya bwanabokwabo nizyakaswaangana kubbazu lyanyika kulaale. Lino amwiibaluke makani aaya: Kuti bana ba Noah nibakali kutobelezya mvwiki iizinguluka kakwiina kulekezya, balo nibakaliimpene kwabuzuba bomwe eelyo nibakaswaangana kubbazu lya nyika kulaale (imwi nkamu kiibamba buzuba bwacisambomwe, kakuli imwi kiibalila kuti oobo mbuzuba bwaciloba). Eeci nicakaba boobo nkaambo aabo bakali kugama kujwe kumapasukilo aazuba (akufwamba kutalikila kubala mazuba, nibakali kuyaa bweenda kuya kujwe), kakuli aabo bakali kugama kumbo kumabbililo aazuba (akulelema kutalika kubalila mazuba, aabo nibakali kuyaa kusakana kuya kumbo). Cintu cakali kunga catobela eelyo nizyakaswaangana nkamu zyabantu zyobile eezyo, aabo bakali kujwe inga nibakali kumbele kwabuzuba bomwe nkaambo bakali kumapasukilo aazuba, kakuli aabo bakali kugama kumbo nibakali musyule kwabuzuba bomwe nkaambo bakali musyule kumabbililo aazuba. Nkabela, nguni akataa nkamu zyobile eezyi wakali kunga uliluleme? Ndikkalenda lyankamu iili lyakali kunga lyaambwa kuti lililuleme? Bwiinguzi bwakuti: Kuti nibakali kupima ciindi akubalila mazuba kubelesya mvwiki iizinguluka kakwiina kulekezya, zyoonse zyobile nkamu nizyakali luleme, eeco ncintu citakonzyi kucitika kuti mazuba aayimpene obile aambwe kuti mbuzuba bomwe. Eeci inga alimwi catondezya bufubafuba bwakusyoma kuti mvwiki ilazinguluka kakwiina kulekezya.\nMubuzyo: Kuti banalumi abamakaintu bansiku aabo bakali kusyoma Mwami Yahuwah nibatakali kubelesya mweengwe wakubeja wamazubaano kuti bapime ciindi akubalila mazuba aabo, ino bakali kubelesya nzi?\nMpoonya Elohimu wakati, Akube mimuni mumweenya wakujulu kuti yaandaane buzuba kuzwa kumasiku; alimwi ayibe zitondezyo, zitondezya ziindi zyamwaka, amazuba, amyaka. (Matalikilo 1:14)\nBwiinguzi: Bakali kubelesya Mweengwe Uupima Buzuba akubelesya Zuba-amwezi, ooyo wiinduluka kutalika lyoonse kwiinda mu “mimuni yamweenya wakujulu.” Kuti bantu bakali kwiingaila kulubila nibatakayaamuka kuzwa kukkalenda lya Kujulu akusowela kumbali mazuba aamapobwe ookwa Yahuwah, ooyo mweengwe wakulengelezya niwatakayandika kwaanzwa. Kulengelezya mweengwe ooyu uutakwe mpuusimpidwe wakabambwa amuntu, nkuyumya nsingo akuzangila julu caantangalala.\nMusunko kubantu boonse babamba Nsabata Mujibelo (kusanganya bamayi abeembezi):\nMubuzyo: Hena inywe mulakonzya kubamba Nsabata Mujibelo kakwiina kubelesya mweengwe wakupimya ciindi ooyo wakabikkwa amuntu na?\nBwiinguzi: Nee tamukonzyi kucita eeco pe. Ncintu citakonzyeki kubelesya Kkalenda lina Gregory lyaba Katolika kakwiina kubelesya amweengwe wakupimya ciindi ooyo wakabambwa amuntu – nkaambo ooyu mweengwe wini ngowaambila bantu babelesya kkalenda eelyo kuti ngali mazuba aayelede kwiitwa kuti alisetekene, alimwi ngaali mazuba aayelede kubelekwa milimo. Ambweni aaka takali kaambo kapati kuzikombelo eezyo zikomba mu Nsondo akuyiisya kuti kunyina mulawo wakubamba Nsabata, pele kuli baabo bayandisya malailile aa Mwami Yahuwah alimwi bazyi kabotu mpindu iitamani ya Nsabata amapobwe Aakwe, eeci ncecintu cini caandaanya akataa zintu zisetekene azintu zyabuyo munyika yoonse!\nKuti swebo katuyanda kumubelekela Taata kakwiina kupindaula cili coonse, swebo tweelede kulekela Jwi Lyakwe lilikke buyo kuti litusandulwide akututondezya cintu cisetekene kuzwa kuli ceeco cabuyo. Ooku nkokwaamba kuti swebo tweelede kubelesya Kkalenda lya Kujulu alimwi akubelesya mweengwe wakupimya mazuba wa Kujulu, kutegwa tukonzye kuzyiba ncobeni Nsabata amapobwe naatusikila, kuleka kubelesya mweengwe uugwalangene akuzelauka mulwaanje lwa Pasifiki kwamyaka iili buyo 130.\nKuti yebo koli umwi akataa bantu babamba nsabata Mujibelo, komubuzya mweembezi wacikombelo nkozulilwa kuti, “Mbubuti swebo mbotunga twazumanana kubamba nsabata Mujibelo kakwiina kubelesya Mweengwe Wakupimya Mazuba ooyo wakabambwa aamuntu kwamyaka iili 130 buyo?” Kuti Musololi wacikombelo cako kali muntu uusyomeka, walo inga wazuminana anduwe kuti tacili cintu cikonzyeka pe. Inyika yoonse tiikonzyi kuswaangana kubelesya buzuba bwa kkalenda lina Gregory kakwiina kubelesya Mweengwe ooyo Wakutalikila kubalila Mazuba Munyika Yoonse. Mubuzyo wini wamaanu uunga watobela waawo ngwakuti, Ïno mbubuti Mujibelo mbobuli buzuba bwa Kujulu oobo bwakasalwa kuba Nsabata yabuzuba bwaciloba?” Kunyina pe muntu mbwanga wazelauka kwiingula makani aaya akwaalulamika; kuti buzuba bwini bwa Nsabata kabulaa mulimo ncobeni mumeso aaJulu, nkokuti ayalo nzila iibelesyegwa kupima akubalila mazuba kusikila kubuzuba oobo, ayalo ilaa mulimo ncobeni. Kwiina pe mbonga wataminina zintu zyoonse, yebo tokonzyi kwaamba kuti Nsabata yabuzuba bwaciloba ilaa mulimo kapati kuli Taata wesu uuli Kujulu, kumwi yebo koya kumbele kuzuminizya nzila yamuntu yakutalikila akumanizya buzuba bwaciloba bwa Nsabata (kwiinda mukubelesya Mweengwe Wakubalila Mazuba Munyika Yoonse).\nLino mbwaavwunuka meso aako akulibonena kucengwa kuli mukkalenda lyamazubaano, ninzi yebo ncoticite? Hena yebo ulatalika ono kuteelela akutalika kubala mabbuku akuvwuntauzya kasimpe, kumwi kotobela kkalenda lya Kujulu libelesya Zuba amwezi antoomwe? Naa yebo ucizumenene muncinko yakusinka matwi kumwi kodukwide syule lyako kokaka mumuni? Hena yebo ulabweza ciciingano cako akutobela Mwanaambelele kufumbwa kwakusolweda? Naa yebo uyoozyatila matende aako kukaka lwiito Lwakwe, akupiluka kubumpelenge bwamusinze oomo mookaitwa kuti uyaamuke? Mupailo wesu ngwakuti yebo uyoolibbukumuna muya wabu Laodisiya, akutija kuzwa mumunzi wa Bbabbuloni ciindi nocitaninga mana.\nTwakukomba kuti utalubizyi kosyoma kuti kwiina ntenda iiliko kuti kakucili bantu banji babungene mucikombelo. Musololi wacikombelo cako ambweni walo wakalisaina kukkala mumusinze. Mukwasyi wacikombelo cako ambweni awalo wakasala kuti ukkale cakuliiba muzyuuno zyacikombelo kwiinda kukatazyigwa kulikulaika kubweza ciciingano kutobela Mufutuli nkwagama. Bantu boonse mbozyi kale mubuumi bwako inga baukaka mulumbe wa mvwula ya Moza Usalala nkukula nsoke iicaalizya kuwa, akukaka mumuni uuyungizya kumwesya atalaa kkalenda lyokwa Taata. Pele eeco tacili cintu weboncokonzya kubelesya kulilekelela kumulimo wako wakutambula kasimpe pe. Mwami Yahuwah wakutondezya masimpe lino yebo. Zileleko zitaambiki zilindila bantu aabo balangila, basyoma akuteelela.\nPele nzila yabaluleme ili mbuli mumuni uumwekesya, kuumwekesya kuya kumbele kusikila kubuzuba bukkwene kusalala. (Tusimpe 4:18)\nAzimwi zyakubala zijatene acibalo eeci:\nMapobwe Aaciindi Comwe Amwaka\nKkalenda lya Mulengi\n1 "Mweengwe Wakubalila Mazuba Munyika Yoonse tiiwakaanzwa kusikila mumyaka ya kuma 1880, pele mulimo wakubamba mweengwe wamusyobo ooyo atalaa Nyika kuti ubambulule mazuba, wakajanwa ankamu yabasibwato bokwa Magellan, balo kuzwa mu 1519 kusikila mu 1521, mbabakali bantu bataanzi mumusela wesu kuzinguluka nyika abwato." (Peterson, James F., Sack, Dorthy., Gabler, Robert E.. “Physical Geography.” 11th ed. Cengage Learning, Mulumi. 4, 2016. Education. 672 pp. p. 34. http://tinyurl.com/kps2efn, cakazubulwa mu Kaanda Kaniini 11, 2017.)\n2 National Oceanic and Atmospheric Administration, http://oceanservice.noaa.gov/facts/international-date-line.html, cakazubulwa mu Mukubwe Kaangala 29, 2017.\n3 Mweengwe wa Greenwich (Prime Meridian) wakabambwa mu 1851 aba George Biddell Airy, ba Simyeelwe alimwi basyaazibwene banyenyezi baku Engilandi. Ooyu mweengwe wa Greenwich mazubaano, nguubelesyegwa kupima Ciindi ca Nyika Yoonse. Kusala mweengwe ooyo kuti ube busena bwakutalikila kupima ciindi, “wakali mulimo wakusendekezya buya. Wakaimvwi buyo atalaa kuliyanda akuyungizya makwebo." (http://www.livescience.com/44292-international-date-line-explained.html, cakazubulwa mu Mukubwe Kaangala 29, 2017.)\n4 http://www.livescience.com/44292-international-date-line-explained.html, cakazubulwa mu Mukubwe Kaangala 29, 2017.\n5 Astronomical Applications Department of the U.S. Naval Observatory, http://aa.usno.navy.mil/faq/docs/international_date.php, cakazubulwa mu Kaanda Kaniini 8, 2017.\n6 Izuba, nkaambo kakuti lileendesya kwiinda mwezi, lyoonse lili kumbele kwamadigilii aali 12.2° bomwe bomwe buzuba. Cintu citobela ncakuti, lilasolola kumbelaa mwezi cakuti lilazinguluka akusiya mwezi alimwi akuyooweenzya kakwiindide mazuba aali 29.5 (12.2° x 29.5 = 360° = kuzinguluka ciindi comwe). Kwiimpana kwa mwezi-azuba nceciindi eelyo zuba nolyeenzya mwezi akulibonya mubusena bomwe amwezi, kaindi kasyoonto kalitaninga wiinda muvwi mwezi akusolola kuya kumbele, kalitalika mwezi mupya uutobela. Eeco ciindi mwezi-azuba nozyeendela antoomwe akwiimpana, caambwa kuti nceciindi nuutalika “mwezi mupya”.\n7 Ibbala lisanduludwe kuti "ziindi zyamwaka" mu Matalikilo 1:14 ndyakuti mo'ed. "Mo'edndibbala libelesyegwa kwaamba miswaangano yoonse yakubunganina kupaila. Eelyo bbala lyakali swaangene kapati a civwuka cisetekene lwaco. . . . ooko Mwami [Yahuwah] nkwaakali kuswaanganina abana ba Isilayeli muziindi zyakasalidwe kuti abayubunwide kuyanda Kwakwe. Eeli ndibbala libelesyegwa kanjaanji mukwaamba miswaangano yakukomba . . . yabantu bokwa [Yahuwah]." ("Lexical Aids to the Old Testament," Hebrew-Greek Key Word Study Bible,p. 1626.)\n8 Nokuba kuti swebo tubelesya mincini yamazubaano kuti tujane ciindi cini eelyo mwezi-azuba noziimpana, iswe tatubelesyi mweengwe wakaanzwa amuntu kuti tubalile mazuba; pele, tubelesya mimuni ilikke iijanwa akulibonya mumweenya wa Kujulu, kuti tupime ciindi akubalila mazuba, mbweenya mbutwakalaililwa mu Matalikilo 1:14. Bantu bansiku bakalaa maanu kwiinda ndiswe alimwi bakali kweendelana azilengwa leza zyamumeenya wakujulu kwiinda ndiswe mbotubede mazubaano. Eeci ncecintu cilibonya mumayake aansiku manjaanji aajanwa kuzinguluka nyika aayo aakonzya kupima ciindi nocisika cakubaya kwamwezi azuba, ziindi zyamwaka eelyo mazuba amasiku naayelene, azimwi zinjaanji. Alimwi bakali kukonzya kuzyiba kakuyanda kucitika cintu mumweenya wakujulu kakwiina kubelesya mincini mbuli ndiswe mbotucita mazuba aano.\n9 Sola Scriptura nkokwali kulilauka kwa Basikutongooka aabo Bakabambulula lusyomo lwabo. Aaya mabala aamulaka waci Latini aamba kuti "Mangwalo Alikke."\n10 "Mulimo wamweengwe wakutalikila kubalila mazuba munyika, wakabaa mpuwo mumusela wa 13th eelyo basyaazyibwene bazilengwa leza nibakagambwa kuti muntu uuli mubwato inga wafwamba kubalila ciindi nokuba kusweekelwa mazuba munzila iili boobo. . . . . Bapoopo banjaanji amalelo manjaanji akatalika kulibikkila myeengwe yakubalila ciindi kweendelanya mbuli zisi zyabo." (The Jerusalem Post, http://www.jpost.com/Jewish-World/Judaism/Ask-the-Rabbi-A-matter-of-time-167236, cakazubulwa mu Kaanda Kaniini 18, 2017.)\n11 http://adventist.ph/philippines-profile, cakazubulwa mu Kaanda Kaniini 8, 2017.\n12 https://en.wikipedia.org/wiki/Department_of_Alaska, cakazubulwa mu Kaanda Kaniini 12, 2017.\n13 BBC News quoting Michael Walsh, the Kiribati Honorary Consul to the UK, http://www.bbc.com/news/world-13334229, cakazubulwa mu Kaanda Kaniini 13, 2017.\n14 http://www.chabad.org/library/article_cdo/aid/1736567/jewish/The-Sabbath-the-International-Date-Line-and-Jewish-Law.htm, cakazubulwa mu Kaanda Kaniini 18, 2017.


Tempele Lyakwe Akataa Bantu: Kulangila Kwa Maseseke Mumoyo wa Taata! Print\nTempele Lyakwe Akataa Bantu: Kulangila Kwa Maseseke Mumoyo wa Taata!\nSaatani wakasungilizya muzeezo wakuti takukabi tempele munyika mpya. Akaambo kaako, kulangila kupati kwa Taata tiikwakazyibwa akukkomaninwa.\nKasimpe kainda kubombya moyo mu Mangwalo nkakuti Mulengi wesu ulangila kukkala antoomwe abana Bakwe. Kacitaninga njila munyika cinyonyoono, Muunda wa Edeni, munzila imwi, lyakali tempele lya Yahuwah nkaambo oomo mumuunda momumo Mulengi mwaakali kulibbizya kwiizya abana Bakwe “nokwatontozya kumazuba.” (Bala Matalikilo 3:8.) Ooku nkokwiizya antoomwe camoyo woonse nkwaakali kulangila kapati Taata eelyo, Adamu naakawa mucibi, naakaleka kubandika busyu-abusyu a Taata.\nOoku kuswaangana kwakatalika aasyoonto alimwi aciindi ca Mozesi. Yahuwah wakaambila Mozesi kuti: “Amundibambile civwuka Ime; kutegwa ndikkale akati kenu” Kulonga 25:8, KJV)\nCivwuka cakaba cikkalilo cokwa Yahuwah. Oomo Walo wakali kulibonya muciimo cabulemu bumweka kabuzingulukide cuuno caluse cilaa bulemu atalaa bbokesi lya cizuminano.\nItempele lya munkanda, amatempele aakayakwa mumazuba aakatobela, akali cikkalilo cokwa Yahuwah oomo mwaakali kubandika antoomwe abamukowa wabantu. Kutali mbuli matempele aabakomba zibumbwa aayakidwe kaajisi malele angazi zyeebeka, tempele lya Yahuwah tiilyakeelede kubaa malele. Walo taakali kuyanda kuti bana Bakwe kabalipenzya kutanta malele kuzya kuli Nguwe. Walo wakali kuyanda kuti kanooseluka Ngunwe Lwakwe kuboola waawo mpobabede akubaswaanganya.\nTempele lili mu Jelusalema Mupya\nEelyo Johane naakabona Jelusalema mupya kuuseluka kuzwa Kujulu, wakabona cimwi catakayakidwe akusiilwa limwi mumunzi ooyo. Naakamanizya kupandulula ncaakabona mumunzi uusetekene ooyo, walo wakati, “Pele kwiina tempele muli nguwo.” (Ciyubunuzyo 21:22, NKJV) Aaka kaambo komwe buyo nkakaaletelezya maŋunuŋunu amasendekezya aakusisa kasimpe kayandisi kakuti: kunyina mulyango wa tempele mu Jelusalema mupya nkaambo Jelusalema Mupya lwawo nde tempele lya Yahuwah! Johane ulazumina makani aaya naamba kuti: “Pele Ime nsyeekabona tempele muli nguwo, nkaambo Yahuwah, Singuzyoonse a Mwanaambelele ndetemepele lyawo.”\nMatempele lyoonse akali maanda aabaleza. Aboobo, kufumbwa aawo mpabede Yahuwah, mpeenya aawo ndetempele Lyakwe. Paulu wakabuzya Bakolinto kuti; “Saa tamuzyi nywebo kuti muli tempele lyokwa Yahuwah alimwi Moza wa Yahuwah nguukkala mukati muli ndinywe?” (Bala 1 Bakolinto 3:16.)\nNcenciceeco Taata ncaakali kulangila ciindi coonse eeci kuzwa naakatutantamuka nkaambo ka Adamu wakawida mucibi. Walo ulangila kuswena munsaa mwanaakwe omwe-omwe akubaa cilongwe ca luyando. Eelyo Jelusalema Mupya waakulonzyelwa anyika akulengululwa bupya, moyo Wakwe uyookkalikila nkaambo uyoojana cintu ncayandisya.\nBulemu kabukkede akataa bantu\nNzila ya lufutuko iyoopilusya cilongwe cipati akataa Mulengi acilengwa leza eeco cakasweeka Adamu naakawa. Oobo mbobulumbu mbwaakasyomezyegwa mukomi alimwi ncenciceeco ncokunoonyina tempele liyakidwe mu Jelusalema Mupya nkaambo, mbweenya mbuli mu Muunda wa Edeni wakaindi, awalo Jelusalema Mupya lwawo ndi tempele. Boonse batambula cipego ca lufutuko kwiinda mu lusyomo lwabo, balipedwe bulemu bwakuyookkala mu tempele eelyo, itempele lizumi, oomo mukkala Singuzyoonse.\nKuboola kuli Nguwe ibbwe lipona, ooyo wakasulaikidwe abantu, pele wakasalwa a Yahuwah kuti abe muyandwa, ayebo, mbuli mabwe aalaa buzumi, ulakuyakilizya antoomwe muŋanda ya moza, mubupaizi busetekene, kotuuzya cituuzyo ca moza citambulika kuli Yahuwah kwiinda muli Yahushua Messiah. Eeco ncecilembedwe amu Mangwalo kuti,\n“Amulange, Ime ndalazyika bbwe lyabuumi mu Ziyoni, eelyo lyakasulaikidwe abantu, pele Yahuwah wakalisala akulilemeka. Anywebo amube mbuli mabwe maumi, mukayakilizyigwe kuba ŋanda yamuuya. Oomo mukabeleke mbuli bapaizi basalala nomutuula zipaizyo zyapegwa amoyo woonse, zitambulika kuli Yahuwah muli Yahushua Munanike. Nkaambo mu Malembe mulilembedwe kuti,\n“Amubone, ndasala bbwe liyandisi. Ndalibikka mu Ziyoni acooko caŋanda, uumusyoma takooyoofwa nsoni ” (Bala muli 1 Petulo 2:4-6.)\nOobu mbobulumbu bwa mukomi!\nBulumbu bwa kusyomeka\nPaulu wakati: Pele mbuli Malembe mbwaati, “Eezyo muntu nzyaatanabona naa kumvwa,\neezyo muntu nzyaatanayeeyela, nzenzizyo Yahuwah nzyabambilide baabo bamuyanda. (Langa 1 Bakolinto 2:9.) Oobo bulumbu butakonzyi kuyeeyelwa mumizeezo yabuntu, nkupona munsaa mpabede Yahuwah.\nYahushua wakasyomya kuti: “Ooyo uuzunda ndiyoomubikka kuti akabe cicinda caŋanda ya Eloah wangu, taakwe nayoozwa mulinjiyo pe. Alinguwe ndiyoolemba zina lya Eloah wangu, alyamunzi wa Eloah wangu, nkokuti Jelusalemu mupya, walo ooyo uyoozwa kujulu kuli Eloah wangu. Alimwi ndiyoolemba alinguwe zina lyangu lipya.” (Ciyubunuzyo 3:12, KJV)\nYahushua wakazyalilwa kuswaanganya Yahuwah amukowa wabantu wakawida mucibi. Kaindi kasyoonto munsaa kwaabwa mumuunda wa Getisemani, walo wakapailila baabo banoosyoma mumisela yoonse:\n“Tandikombeli baaba bali waano balikke pe, ndakombela abaabo basyoma mulindime kwiindila mumajwi aabaaba. Ndibakombela kuti boonse babe omwe, mbubonya yebo Taata mboli mulindime, ambebo ndili mulinduwe, abalo mbubonya babe mulindiswe kutegwa luundu loonse luzumine kuti nduwe wakandituma. Mbubonya mbookandilemeka ambebo ndabalemeka kutegwa babe omwe mbubonya aswe mbotuli omwe. Mebo mulimbabo ayebo mulindime, kuti abalo bakamantane ncobeni, kutegwa luundu luzyibe kuti nduwe wakandituma alimwi akuti wakabayanda mbubonya mbookandiyanda ambebo.” (Langa muli Johane 17:20-23.)\nKwiinda muli Messiah, basyomi balamvwana alimwi akubaa cilongwe a Yahuwah. Izaya wakashinshima kuti: “Nkaako ono Mwami Yahuwah Lwakwe mwini ulamupa citondezyo. Musimbi uutalede amusankwa uyoomita, uyoozyala mwana mulombe ngwatikaulike zina lya Imanuweli.” (Langa muli Izaya 7:14.) Immanuel ndizina liiminina kuti “Eli ulaa ndiswe.” Eeci ncecisyomyo, cakazuzikwa mucibeela cisyoonto naakazyalwa Yahushua pele ciyoozuzikwa cakumaninizya mu Jelusalema Mupya waakuletwa ansaano kuti uzyoobe munzi uuteeli wa Taata a basalali Bakwe.\nLino ndakabona julu lipya anyika mpya. Nkaambo julu lyakusaanguna anyika yakusaanguna zyakamana, alwizi lwakazimaana. Eelyo Ime nde Johane, ndakabona munzi uusalala, Jelusalemu mupya, kuboola ansi kuzwa kuli [Yahuwah] kujulu. Wakalibambidwe mbuli nabwiinga mbwalibambilila mulumi wakwe. Mpawo ndakamvwa jwi pati lyakazwa kucuuno cabwami lyakati, “Lino munzi wa Yahuwah wakkala akati kabantu! Yahuwah uyookkala ambabo, abalo bayooba bantu bakwe. Iiyi, Yahuwah lwakwe uyookkala ambabo, alimwi uyooba Elohimu wabo. Nkabela uyoosansamuna misozi yabo. Takukooyooba limbi lufu, kuusa, kulila, nikuba kuciswa. Zintu zyakale zyoonse zyamana. (Langa mu Ciyubunuzyo 21:1-4.)\nKosala kutambula lufutuko sunu, mpoonya ayebo, ulakonzya kuyookkala kukabe kutamani kokkomene cakulilekela kukkala antoomwe a Taata.\nKutegwa uzyibe makani manjaanji aa tempele lya Yahuwah a Jelusalema Mupya, langaula musalo a “His Temple With Men: the secret longing of the Father's heart” muli sikapepele waku WLC!\nLuyando Lutamani| Cibeela 1: Luyando lwa Yahuwah ku Muntu\nLuyando Lutamani| Cibeela 2: Kwiingula kwa Muntu


Kulonga 25 IBBAIB63 - Lino Jehova wakaambila Musa kuti, - Bible Search\nKulonga 24 Kulonga 26\nBantu mbubakaambilwa kuleta zipo zyakuyasya cikombelo\n1-Lino Jehova wakaambila Musa kuti, 2-Ambila bana ba-Israyeli kuti bandiletele mulumbo. Amutambule mulumbo kubantu boonse bazumina mumyoyo yabo. 3Ngooyu mulumbo ngumweelede kutambula kulimbabo: ingolida ansiliva amukuba, 4masani aanyanzabili amasani aakamwemvwe amasani aasalala pyu, amasani aatuba, aboya bwampongo, 5zikanda zyabagutu zisalazidwe, amatobo, azisamu zyamuunga, 6mafuta aamumalampi, misamu yamafuta aakunana, atununkilizyo twakutenta, 7-mabwe aaonukisi, amabwe aakusyomaika mucikombelo cabupaizi amukatobo kacamba. 8-Lino bandicitile cikombelo, nkale akati kabo. 9Cikombelo azibelesyo zyaco zyoonse, amuzicite mbubonya mbundamutondezya.\n10-Alimwi bacite ibbokesi lyazisamu zyamuunga. Bulamfu bwalye bube tukokola tobile acisela, abwaamba bwalyo kakokola komwe acisela, abwiime bwalyo kakokola komwe acisela. 11Uliziluluzye ingolida iisalala, mukati aanze, alimwi ulibikile moombe wangolida cakuzinguluka. 12Alimwi ufule incoko zyone zyangolida, zibikwe kumaulu aalyo, incoko zyobile kulubazu lumwi ancoko zyobile kulubazu alumwi. 13Lino beza miziyo yamuunga akwiiziluluzya ingolida. 14Eyi miziyo ulaisyomeka muncoko zyakumabazu aabbokesi, mwiiyumuzye ibbokesi. 15-Miziyo ileelede kusyaala muncoko zyabbokesi, tazyeelede kugwisigwa pe. 16-Alimwi omo mubbokesi ubike milao njensi kupe. 17-Lino beza cuuno caluzyalo cangolida iisalala, Bulamfu bwaco bube tukokola tobile acisela, abwaamba bwaco kakokola komwe acisela. 18Alimwi cita baangelo bakerubi bobile bangolida, bacifula mubisi, kumpela zyobile zyacuuno caluzyalo. 19Ucite kerubi umwi kumpela imwi aimwi; bakerubi bacitwe antoomwe acuuno caluzyalo ampela zyaco zyobile. 20-Lino bakerubi balatandabika mababa aabo akuvumbilila cuuno caluzyalo; amasyu aabo alangane; masyu aabakerubi alange cuuno caluzyalo. 21-Lino bika cuuno caluzyalo atala lyabbokesi; alimwi mukati kabbokesi bika milao njensi kupe. 22-Nkukonya oko nkotuyooswanaanina. Njooambaula ayebo kuzwa kujulu lyacuuno caluzyalo akatikati kabakerubi bobile bali abbokesi lyacizuminano. Nkukonya oko nkonjookwaambila milao yoonse njoelede kulailila bana ba-Israyeli.\nIntafule yazinkwa zyamabonwabonwa\n23-Alimwi ukabeze intafule yamuunga. Bulamfu bwayo bube tukokola tobile, abwaamba bwayo kakokola komwe, abwiime bwayo kakokola komwe acisela. 24Uiziluluzye ingolida iisalala akwiicitila moombe uuzingulukide wangolida. 25Uicitile mubala uuzingulukide uuli abwaamba bwajanza, ayooyo mubalo ube amoongola wangolida koonse koonse. 26Alimwi uicitile ncoko zyone zyangolida akubika incoko kuzyooko zyone zyakumaulu aayo. 27Kufwaafwi kumubalo kuyooba incoko, zijate miziyo yakuyumuzya intafule. 28Amiziyo, ubeze miziyo yamuunga akwiiziluluzya ingolida, elyo intafule ilanyampuzigwa njiyo. 29-Alimwi ukacite mitiba, amyuungo, azilongo, amfulu zyakupaizya; zyoonse uzicite angolida iisalala. 30-Lino zinkwa zyamabonwabonwa uzibike antafule kubusyu bwangu ciindi coonse.\n31-Alimwi cita ciimikilo calampi cangolida iisalala. Matako aaco amubili waco abe acifulamubisi; inkomeki zyaco atunkuli twaco amalubaluba aaco, zyoonse ziyoojatilila mulincico. 32-Nkabela mumabazu aaco muyoozwa mitabi iili musanu aumwi, mitabi yotatwe kulubazu lumwi lwaciimikilo, amitabi yotatwe kulubazu alumwi lwaciimikilo. 33Mutabi umwi aumwi ubezedwe ankomeki zyotatwe zili mbuli micelo yaalmondi, zili atunkuli amalubaluba; mitabi yoonse iili musanu aumwi iizwa kuciimikilo ibe mbubonya obo. 34Aalo aciimikilo cini abezwe inkomeki zyone zili mbuli micelo yaalmondi, zili atunkuli amalubaluba. 35Alimwi kube kankuli kunsi lyamitabi yobile, akamwi kunsi lyamitabi yobile, akamwi kunsi lyamitabi yobile, kumitabi yoonse iili musanu aumwi iizwa kuciimikilo. 36Tunkuli amitabi, zyoonse zilajatilila mulincico, coonse cacifulamubisi, ingolida iisalala. 37-Alimwi kocicitila malampi aali musanu aabili, ubike malampi kuti amunikile kunembo lyaco. 38Amano zyaco ankayi zyaco zyoonse zibe zyangolida iisalala. 39Cicitwe atalenta lyangolida iisalala, ciimikilo azibe Jesyo zyaco ezi zyoonse. 40-Uleelede kucicita mbubonya mbuli cinkozya ncowakatondezegwa mucilundu.


Isaya 33 | Bbaibbele lili a Intaneti | Bbaibbele lya Busanduluzi Bwanyika Mpya\nLubeta alimwi abulangizi bwabalulami (1-24)\nJehova Mubetesi, ngo Sikupa Mulawo, alimwi Mwami (22)\nTaakwe muntu uuyakwaamba kuti: “Ndaciswa” (24)\n33 Maawe kulinduwe, yebo oonyonyoona pele ootananyonyoonwa;+Yebo sikwaaba bamwi pele ootanaabwa! Mboyoomanina buyo kunyonyoona, ayebo uyoonyonyoonwa.+ Mboyoomanina buyo kwaaba bamwi, ayebo uyakwaabwa. 2 O Jehova, kotufwida luzyalo.+ Swebo tulangila nduwe. Koba janza lyesu*+ lyoonse cifwumofwumo,Inzya, koba lufwutuko lwesu muciindi camapenzi.+ 3 Bantu balatija nobamvwa kundindima kwajwi. Imasi alamwaika yebo nonyamuka.+ 4 Zintu nzyomwasaala ziyoobungikwa mbubonya cikwikwi cinyonyoona mbocibungana;Bantu bayoocilundukila mbubonya mbuli cikwikwi. 5 Jehova uyoosumpuka,Nkaambo ukkede kujulu. Uyoozuzya Ziyoni alubeta luluzi alimwi abululami. 6 Walo nguusitikizya ziindi zyako;Kuvwula kwalufwutuko,+ busongo, luzyibo alimwi akuyoowa Jehova+ —Oolu ndolubono lwakwe. 7 Amubone! Bantu babo basicamba mbobasyoma balalila mumigwagwa;Batumwa baluumuno baloomba kulila. 8 Bantu baitija migwagwa mipati;Taakwe muntu uuciinda munzila. Sinkondo wacijaya cizuminano;Waikaka minzi;Kunyina muntu ngwalemeka.+ 9 Nyika ilalila* alimwi yanyana. Lebano wafwa nsoni;+ wabola. Saroni waba buyo mbuli cimpayuma,Alimwi masamu aaku Basani aku Karimeli akunkumuka matewo.+ 10 Jehova wati, “Lino ndilanyamuka,Ndilapa kuti ndisumpuke;+Ndilapa kuti ndilemekwe. 11 Nywebo mumita bwizu buyumu akutumbuka zisiko zyabwizu. Muuya wanu nobeni uyoomuumpa cakumaninina mbubonya mbuli mulilo.+ 12 Alimwi bantu bayooba mbuli mulambo* waumpwa. Mbubonya mbuli mamvwa aagonkedwe, bayakuumpwa amulilo.+ 13 Nywebo nomuli kule ooko, amuswiilile ncenditiicite! Anywebo nomuli afwaafwi, amuzyibe nguzu zyangu! 14 Basizibi bamu Ziyoni baliyoowede kapati;+Kukankama kulibajisi basiluleyo, baamba kuti: ‘Nguni akati kesu uukonzya kukkala ikuli mulilo uumpa cakumaninina?+ Nguni akati kesu uukonzya kukkala afwaafwi amabangabanga aamulilo aatamani?’ 15 Imuntu uuzumanana kweenda mubululami,+Iwaamba ciluleme,+Uukaka mpindu iijanwa cabumpelenge, kwiinda mukuunina bamwi,Uulesya maanza aakwe kutegwa atatambuli cisinkamulomo,+Uusinka matwi aakwe kutegwa ataswiilili makanze aakutila bulowa,Alimwi uufwinya kutegwa ataboni cintu cibi, 16 Ngonguwe uuyookkala mujulu;Mayubilo aakwe aakwabilidwe* ayooba mumampangala,Uyoopegwa cakulya cakwe,Alimwi maanzi aakwe taakamani pe.”+ 17 Meso aako ayoobona mwami mubweebesi bwakwe;Ayoobona nyika iili kule. 18 Mumoyo wako uyooyeeya* zintu ziyoosya akwaamba kuti: “Ino uli kuli mulembi? Uli kuli ooyo wakali kupima mali aamutelo?+ Uli kuli ooyo wakali kubala ngazi?” 19 Tokababoni limbi bantu basicinguni,Bantu baambaula mwaambo muyumu uukatazya kumvwa,Ibaambaula mulaka mweenzu ngotakonzyi kumvwa.+ 20 Kolanga Ziyoni! Imunzi motucitila mapobwe eesu!+ Meso aako ayoobona Jerusalemu busena bwakukkala cakuliiba,Itente litakooyooswenzyegwa.+ Nembe zyatente lyanguwo tazikasimpulwi pe,Alimwi kunyina ntambo zyanguwo iziyoodunsulwa. 21 Pele ooko Jehova, ooyo Mupati,Uyootubeda busena bwamilonga, bwamigelo yamaanzi mipati,Mulimbubo tamukaindi mato aakwasulwa ankasi zinji,Alimwi taakwe mato mapati aayakwiinda mumo. 22 Nkaambo Jehova ngo Mubetesi wesu,+Jehova ngo Sikutupa Mulawo,+Jehova ngo Mwami wesu;+Ngonguwe uuyootufwutula.+ 23 Ntambo zyako ziyootebela;Tazikonzyi kwiimika cisamu casaili lyabwato nokuba kutandabula saili lyabwato. Aciindi eeco zintu zinji zyakasaalwa ziyakwaabanwa;Nobaba balema bayoobweza zintu zinji zisaalwa.+ 24 Alimwi taakwe muntu naba omwe uukkala munyika uuyakwaamba kuti: “Ndaciswa.”+ Bantu bakkala munyika eeyo bayoolekelelwa zibi zyabo.+\n^ Naa “nguzu zyesu.”\n^ Naa ambweni, “yayuma.”\n^ Bamwi baamba kuti “mutuba.”\n^ Naa “Mayubilo aakwe aasumpukide.”\n^ Naa “uyoozinzibala kuyeeya.”